dwar il-Politika Agrikola Komuni u s-Sigurtà Globali tal-Ikel

Kumitat għall-Agrikoltura u l-Iżvilupp Rurali

Rapporteur għal opinjoni(*):

Manolis Mavrommatis , Kumitat għall-Iżvilupp

(*) Kumitat Assoċjat - Artikolu 47 tar-Regoli ta' Proċedura

OPINJONI tal-Kumitat għall-Affarijiet Barranin …………………………………….25

OPINJONI tal-Kumitat għall-Kummerċ Internazzjonali ………………………..29

OPINJONI tal-Kumitat għall-Industrija, ir-Riċerka u l-Enerġija …………32

MOZZJONI GĦAL RIŻOLUZZJONI TAL-PARLAMENT EWROPEW

Il-Parlament Ewropew ,

– wara li kkunsidra l-Artikolu 33 tat-Trattat dwar il-Komunità Ewropea,

– wara li kkunsidra r-Riżoluzzjoni tal-25 ta' Ottubru 2007 dwar iż-żieda fil-prezzijiet tal-għalf u tal-ikel

ĠU C 263E, 16.10.2008, p.621. , kif ukoll ir-Riżoluzzjoni tat-22 ta' Mejju 2008 dwar iż-żieda fil-prezzijiet tal-ikel fl-Unjoni Ewropea u l-pajjiżi li qed jiżviluppaw

– wara li kkunsidra r-Riżoluzzjoni tiegħu tad-29 ta' Novembru 2007 dwar l-avvanz fl-agrikoltura Afrikana – Proposta għall-Iżvilupp Agrikolu u s-Sigurtà tal-Ikel fl-Afrika

– wara li kkunsidra l-proposta għal Regolament tal-Parlament Ewropew u tal-Kunsill li jistabbilixxi faċilità għal rispons rapidu għall-prezzijiet tal-ikel li dejjem qed jogħlew fil-pajjiżi li qegħdin jiżviluppaw ( COM(2008)0450 ),

- wara li kkunsidra l-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjunijiet bl-isem Nindirizzaw l-isfidi taż-żieda kontinwa fil-prezzijiet tal-ikel -Direzzjonijiet għall-azzjoni tal-UE( COM(2008)0321 ),

– wara li kkunsidra l-Konklużjonijiet tas-Samit Dinji tal-Ikel 1996 u l-objettiv li sal-2015 jonqos bin-nofs l-għadd ta' persuni li jbatu l-ġuħ,

– wara li kkunsidra t-Tbassir Agrikolu 2008-2017 maħruġ mill-Organizzazzjoni tal-Ikel u l-Agrikoltura (FAO) u l-Organizzazzjoni għall-Koperazzjoni u l-Iżvilupp Ekonomiku (OECD),

- wara li kkunsidra r-rakkomandazzjonijiet tal-Kunsill Dinji tal-Agrikoltura (Evalwazzjoni Internazzjonali tal-Għarfien Agrikolu, ix-Xjenza u t-Teknoloġija għall-Iżvilupp - IAASTD),

– wara li kkunsidra r-riżultat tal-"Verifika tas-Saħħa" tal-Politika Agrikola Komuni,

– wara li kkunsidra n-negozjati tad-WTO dwar iċ-Ċiklu ta' Doha dwar l-Iżvilupp,

– wara li kkunsidra d-Dikjarazzjoni ta' Pariġi dwar l-effikaċità tal-għajnuna,

– wara li kkunsidra l-Artikolu 45 tar-Regoli ta' Proċedura tiegħu,

– wara li kkunsidra r-rapport tal-Kumitat għall-Agrikoltura u l-Iżvilupp Rurali u l-opinjonijiet tal-Kumitat għall-Iżvilupp, il-Kumitat għall-Affarijiet Barranin, il-Kumitat għall-Kummerċ Internazzjonali u l-Kumitat għall-Industrija, ir-Riċerka u l-Enerġija, ( A6-0505/2008 ),

A. billi, għall-ewwel darba mis-snin sebgħin, id-dinja qed tiffaċċja kriżi akuta tal-ikel, ikkawżata kemm minn fatturi strutturali, dawk fit-tul, u kemm minn fatturi determinanti oħra, bil-prezz tal-qamħirrum jitrippla minn dak li kien fl-2006 u l-prezz dinji tal-qamħ jiżdied b'aktar minn 180% fuq medda ta' sentejn, u żieda globali ġenerali fil-prezzijiet tal-ikel ta' madwar 83%,

Β. billi ż-żieda sinifikanti fil-prezzijiet ma kinetx prevista u seħħet fi żmien relattivament qasir bejn Settembru 2006 u Frar 2008; billi, barra minn hekk, il-prezzijiet dinjija ta' prodotti tal-ikel oħra rduppjaw fl-aħħar sentejn u huma mistennija li jibqgħu għoljin, minkejja l-waqgħa fil-prezzijiet ta' xi ċereali kif juri s-suq tal-futures,

C. billi ż-żieda fil-prezz tal-għalf tal-annimali huwa ta' piż fuq l-ispejjeż ta' produzzjoni, li jista' jwassal għal tnaqqis fil-produzzjoni ta' prodotti ta' trobbija, li t-talba tagħhom qiegħda u għandha tiżdied, b'mod partikolari fl-ekonomiji emerġenti,

D. billi l-FAO u l-OECD prevedew li, filwaqt li l-prezzijiet tal-prodotti jistagħu jaqgħu mil-livelli ogħla tas-sena li għaddiet, huma mhumiex mistennija li jaqgħu lura għal-livelli ta' qabel l-2006; billi, madanakollu, iċ-ċaqliq drammatiku tal-prezzijiet tal-kommoditajiet jista' jkun fattur iktar aċċentwat u regolari tas-suq dinji; billi l-prezzijiet ogħla tal-ikel mhux awtomatikament jiġu tradotti fi dħul ogħla għall-bdiewa speċjalment minħabba l-ħeffa li biha jiżdiedu l-ispejjeż għall-irziezet u minħabba ż-żieda fid-diverġenza li qed tiżviluppa bejn il-produttur u l-prezzijiet għall-konsumatur,

E. billi l-istokkijiet dinjija tal-ikel naqsu għal livelli kritiċi baxxi, minn stokk ta' provvista ta' ikel għal sena wara t-Tieni Gwerra Dinjija għal stokk ta' 57 ġurnata fl-2007 għal 40 ġurnata biss fl-2008,

F. billi, dawn u fatturi oħra kellhom konsegwenzi immedjati u serji għal għadd sostanzjali ta' persuni; billi, globalment, il-kriżi tal-prezzijiet tal-ikel għaddset miljuni ta' nies aktar 'l isfel fil-faqar u l-ġuħ, billi dawn l-iżviluppi taw bidu għal irvellijiet u tqanqil mad-dinja kollha, u ddestabbiliżżaw pajjiżi u reġjuni madwar id-dinja; billi anke fl- UE l-istokkijiet naqsu tant li bħalissa l-programm tal-emerġenza tal-ikel m'għandux aktar ikel xi jqassam,

G . billi, skont l-estimi attwali mill-organizzazzjonijiet li qed jikkumbattu l-ġuħ fid-dinja, fil-pajjiżi li qed jiżviluppaw persuna waħda minn ħamsa bħalissa m'għandhiex ikel biżżejjed u qed tbati l-ġuħ kroniku u kuljum 30,000 tifel u tifla fid-dinja jmutu bil-ġuħ u minħabba l-faqar,

H. billi l-agrikoltura tipprovdi impjieg u għixien għal iktar minn 70% tal-forza tax-xogħol fil-pajjiżi li qed jiżviluppaw, u għal iktar minn 80% f'ħafna pajjiżi Afrikani u b'konsegwenza t'hekk, il-politiki għall-iżvilupp rurali huma essenzjali biex ikunu miġġielda l-faqar u l-ġuħ b'mod effettiv;

I. billi n-nisa jipproduċu bejn 60% u 80% tal-ikel fil-pajjiżi li qed jiżviluppaw u huma responsabbli għal nofs il-produzzjoni tal-ikel fid-dinja; billi n-nisa għandhom irwol estremament importanti fil-kura tal-familji tagħhom; u billi n-nisa għandhom ħafna inqas aċċess għall-art u għall-mezzi ta' produzzjoni milli għandhom l-irġiel u għalhekk għandhom jingħataw għajnuna u appoġġ xieraq,

J. billi l-kriżi attwali tolqot l-aktar lill-familji bi dħul baxx kemm fl-UE kif ukoll fid-dinja li qed tiżviluppa, fejn il-proporzjon tad-dħul tal-familji li jintefaq fuq l-ikel jirrappreżenta bejn 60 u 80% tad-dħul totali, imqabbel mal-medja tal-UE ta' anqas minn 20%,

K. billi l-Parlament u l-Kunsill ripetutament talbu li jkun hemm reazzjoni qawwija għall-problema globali, li tipprovdi, b'mod partikolari, il-finanzjament meħtieġ għall-inputs agrikoli u l-għajnuna għall-użi ta' strumenti ta' ġestjoni bbażati fuq is-suq,

L. billi l-UE tibqa' produttur ewlieni tal-ikel, bi produzzjoni ta' 17% tal-qamħ dinji, 25% tal-produzzjoni dinjija tal-ħalib, 20% tal-produzzjoni dinjija tal-majjal u 30% mill-produzzjoni dinjija taċ-ċanga; billi l-UE hija wkoll importatur kbir ta' prodotti tal-agrikoltura, li għandha livell ta' provvista ħafna aktar baxx mil-limitu ta' awtosuffiċjenza f'bosta kommoditajiet agrikoli,

M. billi l-UE hija fuq quddiem nett fl-iffissar ta' standards tal-produzzjoni tal-ikel fl-ogħla livell, u tikkonċentra fuq sistema ta' traċċabilità mir-razzett sal-furketta u tiggarantixxi s-sigurtà tal-ikel prodott fl-UE,

N. billi l-UE tinsab ukoll fuq quddiem nett fl-inizjattivi għall-ħarsien ambjentali, li jservu biex iħarsu r-riżorsi naturali, iżda li jwasslu wkoll għal piżijiet ta' spejjeż addizzjonali għall-bdiewa tal-UE,

O. billi l-UE hija d-donatur ewlieni globali fl-iżvilupp u l-għajnuna umanitarja, iżda fuq livell internazzjonali, il-parti tal-għajnuna ddedikata għall-agrikoltura kompliet tonqos b'mod kostanti mis-snin tmenin, u b'mod partikolari, l-għajnuna li ġejja mill-Unjoni,

P. billi l-UE tradizzjonalment tiffinanzja madwar 10% tal-koperazzjoni dinjija fl-iżvilupp, minbarra l-kontribuzzjonijiet tal-Istati Membri; billi dan huwa kkonfermat bil-kontribut attwali permezz tal-istrumenti tal-KE (madwar EUR 1.8 biljun: EUR biljun permezz tal-faċilità l-ġdida għar-reazzjoni rapida għall-prezzijiet dejjem jiżdiedu tal-ikel fil-pajjiżi li qed jiżviluppaw u l-kumplament permezz tal-istrumenti disponibbli attwalment għall-iżvilupp u l-għajnuna umanitarja),

Q. billi, fl-isfond tal-pressjoni fuq ir-riżorsi naturali, id-domanda globali għall-ikel hija mistennija li tirdoppja sal-2050 u l-produzzjoni globali tal-ikel se jkollha tkompli tiżdied,

R. billi, skont il-FAO, hemm bżonn li jiġu investiti EUR 30 biljun kull sena biex tkun assiguratà s-sigurtà tal-ikel għal popolazzjoni li ser tilħaq 9 biljun ruħ fl-2050,

S. billi l-ftehimiet internazzjonali u reġjonali attwali wrew li ma kinux biżżejjed biex jinnormalizzaw il-provvista tas-suq u l-kummerċ; billi ż-żieda qawwija riċenti fil-prezzijiet tal-ikel għandha tiftaħ għajnejn il-gvernijiet kollha madwar id-dinja li l-produzzjoni agrikola m'għandhiex titqies bħala fatt ovvju,

Jafferma li s-sigurtà globali tal-ikel hija kwistjoni tal-akbar urġenza għall-UE u jitlob li jkun hemm azzjoni immedjata u kontinwa biex tkun żgurata s-sigurtà tal-ikel għaċ-ċittadini tal-UE u fil-livell globali; iqis li huwa importanti li jiġu valorizzati l-agrikolturi kollha u l-kultivazzjonijiet tal-ikel tad-dinja; jenfasizza li l-ikel għandu jkun disponibbli bi prezzijiet raġonevoli għall-konsumaturi, filwaqt li jkun żgurat livell ta' għixien ġust għall-bdiewa;

Jenfasizza l-importanza tal-Politika Agrikola Komuni (PAK) bħala l-mezz li jiżgura l-produzzjoni tal-ikel fl-UE; jemmen li l-PAK ipprovdiet liċ-ċittadini tal-UE bi provvista sigura tal-ikel mit-twaqqif tagħha fl-1962, minbarra l-ħarsien u t-titjib tal-ambjent rurali u l-istandards tal-produzzjoni tal-ikel fl-UE li huma l-ogħla fid-dinja; jenfasizza li l-agrikoltura Komunitarja għandu jibqa' jkollha dan l-irwol fil-futur;

Jinnota, madankollu, li tul l-aħħar 25 sena r-riżultat ta' ħafna riformi tal-PAK kien tnaqqis fil-produzzjoni agrikola fl-UE, b'bidla fl-enfasi fuq il-kwantità għal dik fuq produzzjoni ta' kwalità, ggwidata mis-suq; jemmen li din il-bidla fil-politika rriżultat f'telfien ta' opportunitajiet potenzjali tas-suq għall-produtturi tal-UE u wasslet għal żieda fid-dipendenza fuq l-ikel impurtat minn barra l-UE, prodott bi standards ta' produzzjoni differenti ħafna, u dan poġġa l-prodotti agrikoli fl-UE f'kundizzjonijiet ta' kompetizzjoni mhux ugwali;

Sitwazzjoni u kawżi

Jiġbed l-attenzjoni li, qabel l-aktar ġirja riċenti fil-prezzijiet tal-ikel, 'il fuq minn 860 miljun ruħ madwar id-dinja sofrew ġuħ kontinwu; jinnota li l-Bank Dinji jbassar li ż-żieda qawwija fil-prezzijiet tal-ikel tista' titfa' 100 miljun persuna f'faqar akbar;

Jirrikonoxxi l-opinjoni tal-FAO li l-pajjiżi li huma importaturi netti tal-ikel huma dawk l-aktar milquta miż-żieda fil-prezzijiet tal-ikel u li ħafna minn dawn il-pajjiżi huma l-anqas żviluppati fid-dinja; Jerġa jaffirma l-fatt li l-povertà u d-dipendenza fuq ikel impurtat huma kawżi ewlenin għan-nuqqas ta' sigurtà tal-ikel; huwa konxju mill-fatt li persentaġġ żgħir tal-produzzjoni globali tal-ikel attwalment hija dejjem iktar kummerċjalizzata fis-swieq internazzjonali minn numru żgħir ta' pajjiżi esportaturi;

Jinnota li l-ħsad taċ-ċereali bażiċi għall-2007 u l-2008 kien tajjeb; jiġbed l-attenzjoni li l-problema immedjata tan-nuqqas ta' sigurtà tal-ikel fl-2007 kienet minħabba l-waqgħa fil-provvista u ż-żieda fil-prezzijiet tal-kommoditajiet bażiċi; jinsab mħasseb ħafna dwar il-livelli baxxi ta' stokkijiet dinjija tal-ikel, li bħalissa, jipprovdu biss biżżejjed qamħ għad-dinja kollha għal anqas minn 40 ġurnata;

Jenfasizza l-fatt li l-isforzi biex jintlaħqu l-bżonnijiet bażiċi tal-popli, b'mod partikolari rigward l-ikel u l-ilma, ħafna drabi jista' jkun sors ta' kunflitt; jinnota li t-tkabbir tal-popolazzjoni dinjija, li hija mistennija li tiżdied bi 3 biljuni sal-2050 se tipprovoka tensjonijiet bħal dawn fir-reġjuni kollha tad-dinja; jitlob, għalhekk, li jitqies dan il-fattur ġeostrateġiku fil-formulazzjoni futura tal-politika agrikola;

Jinnota bi tħassib iż-żieda fil-prezzijiet tal-inputs tal-irziezet (żidiet fil-prezzijiet tal-fertilizzanti, żrieragħ eċċ.) li rriżultat f'żieda fl-ispejjeż li ma ġietx ikkumpensata bl-istess mod għall-bdiewa kollha (b'mod partikolari fis-settur tat-trobbija) u li naqqret b'mod sinifikanti kwalunkwe żieda potenzjali fid-dħul tal-irziezet li seħħet minħabba ż-żieda fil-prezzijiet tal-kommoditajiet u tal-ikel, u b'hekk tnaqqas l-istimulu għaż-żieda fil-produzzjoni; jinsab imħasseb li żidiet drammatiċi fil-prezzijiet tal-inputs jistgħu jirriżultaw f'anqas użu u potenzjalment fi tnaqqis tal-produzzjoni, li jista' biss jagħmel il-kriżi tal-ikel fl-Ewropa u fid-dinja agħar;

Jinnota li s-swieq tal-kommoditajiet qed juru tnaqqis nett tal-prezzijiet f'dan l-istaġun, u dan inissel tħassib fost il-produtturi u tnaqqis tal-fiduċja fost il-bdiewa;

Jenfasizza l-importanza ta' analiżi komprensiva tal-prezzijiet jogħlew tal-ikel, b'kunsiderazzjoni għaż-żieda fil-prezzijiet tal-enerġija għall-konsumaturi, għall-fatturi klimatiċi aktar qawwija u għaż-żieda fid-domanda għall-enerġija minħabba ż-żieda fil-popolazzjoni dinjija u jistieden lill-Kummissjoni biex tinvestiga iktar ir-rabta possibbli bejn il-prezzijiet għoljin tal-ikel u l-prezzijiet li qed jiżdiedu tal-enerġija b'mod partikolari l-prezz tal-fjuwil; jenfasizza iktar li għandhom jittieħdu miżuri biex tonqos id-dipendenza tal-agrikoltura fuq is-sorsi ta' enerġija fossili, permezz ta' valorizzazzjoni tal-enerġija aktar effikaċi u żvilupp ta' sistemi ta' produzzjoni agrikoli li ma jaħlux enerġija;

Jitlob li jkun hemm strumenti politiċi mmirati biex jevitaw ċaqliq drammatiku bħal dan li jagħmel ħsara lill-prezzijiet, u li jkunu konxji mill-ħtieġa li jiġi pprovdut livell ta' għixien ġust għall-produtturi; jemmen li s-sistema ta' Ħlas Uniku għal Kull Razzett, tipprovdi l-opportunità għall-bdiewa li jaqilbu minn produzzjoni għal oħra skont il-ħtiġijiet tas-suq, iżda din is-sistema tista' ma tkunx biżżejjed biex tlaħħaq maċ-ċaqliq drammantiku fil-prezzijiet tas-suq;

Jiġbed l-attenzjoni għall-kawżi strutturali fuq medda itwal taż-żmien involuti fiż-żieda riċenti fil-prezzijiet ta' kommoditajiet agrikoli, inkluża ż-żieda regolari fid-domanda globali u t-tnaqqis kontinwu fl-investiment fl-agrikoltura produttiva; jinnota li, fost dawn il-fatturi, iż-żieda fil-prezz tal-enerġija, u b'mod partikolari fil-prezz taż-żejt kellha impatt maġġuri fuq il-produzzjoni agrikola dinjia (billi żiedet l-ispejjeż tal-produzzjoni fl-irziezet u dawk tat-tqassim tal-ikel) u fuq is-sitwazzjoni ta' kriżijiet tal-ikel fil-pajjiżi foqra (minħabba l-prezz tat-trasport tal-ikel ġewwa l-Istati);

Jinnota li fl-2007, 2% tal-produzzjoni taċ-ċereali fl-UE marret f'bijofjuwils, imqabbla ma' 25% tal-produzzjoni tal-qamħirrum fl-Istati Uniti, li marret għall-produzzjoni tal-etanol f'dik is-sena; jitlob li jkun hemm evalwazzjoni globali ta' din it-tendenza u l-impatt fuq il-prezzijiet tal-ikel u koordinazzjoni tal-politika fil-livell globali biex ikun żgurat li l-provvista tal-ikel ma titqiegħedx fil-periklu minħabba l-ispinta mogħtija lill-produzzjoni tal-enerġija li tiġġedded; jitlob ukoll li l-ftehimiet internazzjonali u reġjonali jkollhom xi obbligi li bihom l-għajnuniet allokati għall-produzzjoni ta' bijofjuwils ma jkunux jistgħu jpoġġu f'periklu s-sigurtà tal-ikel tad-dinja u jkollhom jirrispettaw ir-regoli sabiex ma jkunx hemm tgħawwiġ tal-kompetizzjoni bejn l-imsieħba kummerċjali; jitlob, madankollu, l-impenn sħiħ tal-Unjoni Ewropea fir-rigward tal-promozzjoni tal-bijofjuwils tat-tieni ġenerazzjoni;

Jenfasizza l-ħtieġa li jintlaħaq bilanċ għal dak li għandu x'jaqsam mal-produzzjoni tal-bijofjuwils u ta' bijoenerġiji, min-naħa l-waħda u mal-istokkijiet tal-provvisti tal-ikel meħtieġa fuq livell globali, min-naħa l-oħra; jirrikonoxxi l-fatt li ż-żieda fil-produzzjoni ta' bijofjuwils u ta' bijoenerġiji jista' jkollha impatt pożittiv fuq is-settur agroalimentari, li, bħalissa, qed iġarrab l-effett tal-prezzijiet għoljin tal-materja prima li hija meħtieġa għall-industrija tal-ipproċessar, bħal m'huma l-fertilizzanti, iż-żejt tad-dijżil, eċċ.

Għalhekk, l-iżvilupp ta' sorsi ta' enerġija li jistgħu jiġġeddu jirrappreżenta alternattiva ekonomika u soċjali vijabbli ta' żvilupp għall-medda rurali u, b'mod parallel, approċċ sostenibbli għall-ħarsien tal-ambjent, u dan aktar u aktar jekk wieħed jikkunsidra l-objettivi tal-UE rigward l-enerġiji li jistgħu jiġġeddu minn issa sal-2020.

Fl-istess ħin, madanakollu għandhom ukoll jittieħdu xi miżuri li jwaqqfu l-effetti negattivi li ż-żieda fil-produzzjoni ta' kultivazzjonijiet ta' enerġija jista' jkollha fuq il-bijodiversità, il-prezzijiet tal-ikel u l-metodi tal-isfruttar tal-artijiet;

Jinnota li l-Unjoni Ewropea għamlet kontribut konsiderevoli biex tiżdied il-provvista tal-kommoditajiet agrikoli billi neħħiet l-iskema tagħha tal-art imwarrba;

Jiġbed l-attenzjoni għall-użanzi tal-ikel tal-konsumatur li qed jinbidlu b'pass mgħaġġel, speċjalment f'pajjiżi emerġenti b'bidla lejn konsum ta' aktar laħam u proteini li jirrikjedu aktar qmuħ; jinnota wkoll u japprezza ż-żieda fid-dħul reali f'pajjiżi bħaċ-Ċina u l-Indja, li se jkomplu jgħollu d-domanda għall-prodotti agrikoli u l-ikel ipproċessat;

Jemmen li ż-żieda fil-konċentrazzjoni tas-suq fis-settur tal-bejgħ bl-imnut tal-ikel jeħtieġ li jkun immonitorjat sabiex ma jinħolqux sitwazzjonijiet ta' monopolju, għax l-attivitajiet tal-bejjiegħa l-kbar jistgħu ma jkunux dejjem fl-aħjar interessi tal-produtturi, ta' dawk li jipproċessaw jew tal-konsumaturi;

Jitlob li jkun hemm l-adozzjoni ta' soluzzjonijiet alternattivi li jaġġustaw il-bilanċ favur bdiewa żgħar, li jsibu ruħhom f'diffikulta biex jinnegozjaw ma' bejjiegħa kbar.

Minkejja l-eżistenza fuq livell tal-UE ta' qafas leġiżlattiv kontra l-monopolji biex ikun evitat li produtturi kbar jabbużaw minn pożizzjonijiet dominanti fis-suq tal-UE, għad ma hemm l-ebda regolamenti speċifiċi biex ikunu miġġielda prattiki monopolistiċi mwettqa mis-supermarkets u l-hypermarkets;

Reazzjonijiet tal-UE

Jemmen li l-PAK għandha tibqa' l-punt ċentrali tal-politika tas-sigurtà tal-ikel tal-UE issa u wara l-2013; huwa tal-opinjoni li sistema ekoloġika li taħdem, artijiet fertili, riżorsi tal-ilma stabbli u ekonomija rurali polivalenti huma indispensabbli għas-sigurtà tal-ikel fit-tul; iqis ukoll li huwa ta' importanza fundamentali li l-PAK, flimkien ma' politiki Komunitarji oħra, jipparteċipaw aktar fil-bilanċ dinji tal-ikel;

Jemmen, madankollu, bil-qawwi li l-PAK għandha tkompli tiġi addattata biex tilqa' għat-tħassib dwar is-sigurtà tal-ikel; huwa ddiżappuntat li bil-proposti tagħha dwar il-Verifika tas-Saħħa ta' Mejju 2008, peress li l-Kummissjoni Ewropea għadha ma ffaċċatx l-isfida b'mod sħiħ; jopponi aktar irtirar ta' miżuri tal-ġestjoni tas-suq u tnaqqis fil-ħlasijiet ta' appoġġ lill-bdiewa;

Jitlob, fid-dawl tar-Reviżjoni tal-Baġit 2008-2009, li jkun hemm livell stabbli u kostanti ta' nefqa mill-UE u mill-Istati Membri fuq il-PAK biex ikun garantit dħul ġust għall-bdiewa; ifakkar li l-bdiewa jeħtieġu politika ta' ambjent stabbli li tippermetilhom jippjanaw għall-futur; jenfasizza li politika bħal din għandha qabel kollox tkun ibbażata fuq l-istabbiliment ta' xibka ta' sigurtà kontra l-perikli u l-kriżijiet dovuti jew minn fenomeni naturali serji jew minn distorsjoni tas-suq u minn tnaqqis tal-prezzijiet b'ammont u tul ta' żmien mhux normali; jiġbed l-attenzjoni, f'dan ir-rigward, għall-fatt li l-agrikoltura tipprovdi valur miżjud sinifikanti fl-ekonomiji nazzjonali u Ewropej;

Jiġbed l-attenzjoni li s-suq waħdu ma jistax jiggarantixxi s-sigurtà tad-dħul li l-produtturi jeħtieġu biex ikomplu bil-biedja, minħabba l-ispiża għolja biex jikkonformaw mal-istandards tal-EU dwar il-produzzjoni, is-sigurtà, l-ambjent u l-benessri tal-annimali; madankollu, jilqa' l-orjentazzjoni akbar tal-PAK lejn is-suq; min-naħa l-oħra, jiddispjaċieh li l-għanijiet tar-riformi tal-2003 biex ikunu provduti prezzijiet ogħla tas-suq u biex ikun hemm inqas burokrazija għall-bdiewa, ma ntlaħqux b'mod sħiħ;

Jemmen li diversi regoli ta' transkonformità huma ta' diżinċentiv għall-produtturi u li fejn ikun possibbli, dawn ir-regoli għandhom isiru inqas kumplessi; f'dan ir-rigward, jilqa' b'sodisfazzjon l-inizjattivi ta' simplifikazzjoni tal-Kummissjoni;

Jinsab allarmat li l-leġiżlazzjoni tal-UE proposta (pereżempju, dwar prodotti għall-protezzjoni tal-pjanti), jista' jkollha impatt drammatiku billi jitnaqqsu l-għodod għad-dispożizzjoni tal-bdiewa biex jimmassimizzaw il-produzzjoni u jistgħu, fil-fatt, iwasslu għal tnaqqis drammatiku fil-produzzjoni tal-irziezet fl-UE; jitlob li jkun hemm studju dettaljat tal-impatt – partikolarment dwar l-implikazzjonijiet għas-sigurtà tal-ikel – tal-miżuri kollha proposti;

Iħeġġeġ lill-Kummissjoni biex tikkunsidra l-impatt tal-inizjattivi li jtaffu l-effetti tal-bidla tal-klima fuq is-settur agrikolu; iqis li l-agrikoltura għandha tikkontribwixxi għall-ġlieda kontra l-isforzi tat-tibdil fil-klima, iżda madankollu għandha wkoll tingħata r-riżorsi biex tkun tista' tittratta l-impatti tat-tibdil fil-klima bħala wieħed mis-setturi ekonomiċi li huwa l-aktar sensittiv għall-klima, sabiex dawn l-inizjattivi ma jnaqqsux il-produzzjoni tal-irziezet tal-UE u tispiċċa ssostitwita minn produzzjoni impurtata;

Jemmen li jeħtieġ li jkunu riveduti s-sistemi ta' monitoraġġ tas-suq u tal-produzzjoni tal-UE u oħrajn internazzjonali biex ikun provdut mekkaniżmu ta' twissija aktar rapidu biex ikunu determinati x-xejriet tal-produzzjoni; jemmen fil-ħtieġa ta' skema ta' inventarju globali tal-ikel u ta' sistema globali ta' stokkijiet tal-ikel, u li l-UE għandha tieħu t-tmexxija fit-tfassil ta' sistema bħal din; iħeġġeġ lill-Kummisjoni Ewropea biex taġixxi mal-imsieħba globali u biex tressaq proposta f'dan ir-rigward;

Jitlob li jkun hemm politiki tal-assigurazzjoni effettivi li għandhom isiru disponibbli, li jipproteġu kontra flutwazzjonijiet massivi tal-prezzijiet u tad-dħul kif ukoll kontra impatti relatati mat-temp fuq il-produzzjoni;

Jistieden lill-Kummissjoni biex tfassal sistema effettiva ta' monitoraġġ tas-suq tal-UE lit kun kapaċi tirrekordja l-bidliet u t-tendenzi fil-prezzijiet tal-prodotti agrikoli u l-ispiża tal-inputs; jenfasizza l-fatt li sistema bħal din għandha tiżgura trasparenza u għandha tiffaċilita tqabbil transkonfinali ta' prodotti simili;

Iqis li għandu jitwaqqaf osservatorju internazzjonali fil-FAO biex ikun iffaċilitat il-monitoraġġ tal-prezzijiet tal-prodotti agrikolu, tal-inputs u tal-ikel fuq livell internazzjonali;

Jinnota li, permezz ta' riformi suċċessivi tal-PAK, l-elementi ta' tgħawwiġ fil-kummerċ tal-politika agrikola tal-Unjoni li jħallu impatt negattiv fuq il-bdiewa fid-dinja li qed tiżviluppa, ikunu ġew indirizzati, iżda r-relazzjonijiet kummerċjali għadhom mhux ugwali u għad iridu jsiru sforzi biex tiġi stabbilita sistema aktar ġusta;

Jinnota, madankollu, li r-riformi tal-politika tal-UE biex jintlaħqu r-rekwiżiti tad-WTO wasslu għar-riorjentament tal-għajnuniet tal-PAK lil hinn minn pagamenti marbuta mal-produzzjoni, tneħħija ta' miżuri tal-ġestjoni tas-suq u ftuħ tas-swieq, li ħallew lill-konsumaturi u l-produtturi esposti dejjem aktar għall-instabilità fis-suq dinji; jitlob li l-politiki tal-PAK jinkludu xi dispożizzjonijiet relatati mas-sigurtà tal-ikel u li l-ftehimiet kummerċjali jinkludu, għall-imsieħba, xi obbligi identiċi ta' regolamentazzjoni tas-suq li ma jpoġġux fil-periklu s-sigurtà tal-ikel tad-dinja; jistieden lill-Kummissjoni, fil-qafas tan-negozjati tal-WTO, biex tinvolvi ruħha favur aċċess ikkwalifikat għas-suq li jiggarantixxi li l-istandards ambjentali għoljin tal-agrikoltura tal-Unjoni u d-dritt ta' kull Stat għas-sigurtà tal-ikel ma jitilfux mill-importanza tagħhom minħabba importazzjonijiet irħas;

Jinnota li l-UE għadha għaddejja bl-impenji tagħha biex sal-2013 tneħħi r-rifużjonijiet kollha fuq l-esportazzjoni u li permezz tal-Verifika tas-Saħħa tal-PAK qed jiġu segwiti aktar riformi tal-istrumenti ta' appoġġ għas-suq, skont il-ftehimiet tad-WTO;

Iqis li l-faċilità ta' finanzjament għal reazzjoni rapida għal prezzijiet tal-ikel dejjem jogħlew fil-pajjiżi li qed jiżviluppaw huwa l-ewwel pass meħtieġ biex jiġu trattati l-ħtiġijiet immedjati ta' dawk l-aktar milquta mill-kriżi tal-ikel; jenfasizza, madankollu, li din il-faċilità hija miżura ta' darba, imfassla biex tidderieġi fondi mill-Intestatura 4 tal-baġit tal-UE lejn l-agrikoltura fuq skala żgħira fil-pajjiżi l-aktar milquta li se jkollhom bżonn jissaħħu permezz ta' investiment ulterjuri; iqis li l-Kummissjoni għandha tagħmel verifika ta' kif qed jintefqu l-flus u tassigura li dawn il-flus jintużaw b'mod sostenibbli fl-oqsma fejn hemm l-aktar bżonn tagħhom, u li għandu jkun hemm rappurtar regolari lill-Parlament; jitlob, barra minn hekk, li l-Parlament ikollu sorveljanza regolari tal-implimentazzjoni, permezz tal-'proċedura regolatorja bi skrutinju';

Jistieden lill-Kummissjoni biex issaħħaħ il-programmi attwali tagħha mfassla biex tiżgura s-sigurtà tal-ikel fl-Ewropa u madwar id-dinja; jitlob għat-tisħiħ tal-Programm Tematiku dwar is-Sigurtà tal-Ikel (2007-2010), li attwalment igawdi minn EUR 925 miljun għall-perjodu kollu tal-ipprogrammar; jilqa' l-proposta għal żieda fl-allokazzjoni baġitarja għall-Programm ta' Tqassim tal-Ikel għall-Aktar Persuni fil-Bżonn fil-Komunità (MDP) ippreżentat mill-Kummissjoni fis-17 ta' Settembru 2008; jitlob lill-Kummissjoni biex tadotta strateġija komprensiva fuq il-kwistjonijiet ta' sigurtà tal-ikel li ġġib koerenza bejn il-politiki Komunitarji kollha tal-Unjoni;

Jinsab allarmat dwar il-kriżi finanzjarja globali attwali li tista' tirriżulta fi tnaqqis tal-finanzjament disponibbli għall-biedja; jistieden lill-Kummmissjoni Ewropea biex tanalizza l-effetti tal-kriżi finanzjarja fuq is-settur agrikolu u biex tikkunsidra proposti biex tiġi żgurata l-istabilità tas-settur, anke f'termini ta' aċċess għas-self u l-garanziji tal-kreditu;

Jirreferi għal riċerka li turi li fil-parti l-kbira tagħhom il-konsumaturi mhumiex konxji tal-benefiċċji vitali pprovduti permezz tal-PAK bħala sigurtà tal-ikel u ikel bi prezzijiet raġonevoli

Agri Aware TNS/Mrbi riċerka mwettqa fl-Irlanda f'Awwissu 2008, Hats off to the CAP ; jitlob li jkun hemm politika ta' informazzjoni liċ-ċittadini u li jkun imġedded l-impenn lejn is-simplifikazzjoni, li jirriżultaw f'għarfien aħjar tal-istrumenti u l-benefiċċji tal-PAK; jipproponi li l-konsegwenzi li ma jkunx hemm politika agrikola komuni għandhom ikunu spiegati lill-pubbliku

Jemmen li l-PAK għandha tilgħab irwol sinifikanti fil-politiki għall-affarijiet barranin u għall-iżvilupp tal-Unjoni Ewropea b'attenzjoni speċjali għall-politika esterna dwar is-sigurtà tal-ikel; jemmen li, minbarra s-sigurtà tal-produzzjoni tal-ikel tal-Unjoni Ewropea, il-PAK tista' tikkontribwixxi biex tintlaħaq iż-żieda fid-domanda globali għall-ikel;

Jiġbed l-attenzjoni li l-kunflitti armati jħallu impatt negattiv ħafna fuq il-produzzjoni ta' u l-aċċess għall-ikel; jesprimi t-tħassib tiegħu dwar il-konsegwenzi serji tas-suġġezzjoni għall-kunflitt rigward is-sigurtà tal-ikel, pereżempju permezz tal-migrazzjonijiet tal-massa, tal-paraliżi tal-produzzjoni agrikola, tal-impatt detrimentali fuq infrastruttura vitali;

Jemmen li huwa kruċjali li tkun evitata taqtigħa kompetittiva vjolenti għar-riżorsi tal-ikel skarsi; jitlob, għalhekk, li jkun hemm koordinazzjoni effettiva tal-UE ma' organizzazzjonijiet mhux governattivi, mal-FAO u ma' aġenziji internazzjonali oħra fuq livell tekniku u man-NU fuq livell politiku biex ikun promoss aċċess ġust għar-riżorsi tal-ikel globali u biex tiżdied il-produzzjoni tal-ikel fil-pajjiżi li qed jiżviluppaw ewlenin filwaqt li konsistentement ikunu kkunsidrati l-bijodiversità u l-kriterji tal-iżvilupp sostenibbli;

Iħeġġeġ lill-UE biex tgħin lill-pajjiżi li jinsabu f'riskju ta' kunflitt biex jiżviluppaw politiki agrikoli qawwija tagħhom ibbażati fuq aċċess faċli għall-materja prima, għall-edukazzjoni ta' kwalità u għall-fondi adegwati kif ukoll fuq infrastruttura affidabbli; jemmen li l-għajnuna tal-UE għandha tkun immirata lejn it-titjib tal-awtosuffiċjenza rigward l-ikel għall-pajjiżi li qed jiżviluppaw riċevituri, li għandha ttejjeb is-sigurtà tal-ikel fuq bażi reġjonali u l-aċċess għall-ikel għall-ifqar taqsimiet tas-soċjetà;

Jiġbed l-attenzjoni lejn il-fatt li xi ekonomiji li qed jikbru jistgħu jkunu qed jippjanaw li jwellu art vasta f'partijiet ifqar tal-Afrika u l-Ażja għall-iskopijiet ta' tkabbir tal-prodotti agrikoli u jibgħatuhom lura fis-swieq tagħhom biex itejbu is-sigurtà tal-ikel tagħhom stess; jemmen li, flimkien mal-FAO, l-Unjoni Ewropea għandha titratta dan il-fenomenu bis-serjetà bħala theddida serja għas-sigurtà tal-ikel u għal politika agrikola effettiva f'pajjiżi ospiti;

Agrikoltura fid-dinja li qed tiżviluppa

Jenfasizza l-fatt li l-isfidi attwali tal-ikel jitolbu li produzzjoni tal-ikel tiżdied sabiex jinżamm il-pass maż-żieda fid-domanda filwaqt li titjieb il-kwalità, jonqsu l-ispejjeż u tkun żgurata iktar sostenibilità; iqis li, sabiex dan jinkiseb, il-politiki pubbliċi jeħtieġu jkunu eżaminati bir-reqqa bil-għan li titjieb il-produzzjoni u l-metodi tal-immaniġġjar tal-istokk, kif ukoll il-kontroll tas-suq dinji;

Jenfasizza l-ħtieġa ta' aktar azzjoni fuq perjodu ta' żmien medju u twil biex tiġi żviluppata l-agrikoltura u l-produzzjoni tal-ikel fil-pajjiżi li qed jiżviluppaw, partikolarment fl-Afrika, billi jikkunsidra r-rakkomandazzjonijiet tal-Kunsill tal-Esperti tan-Nazzjonijiet Uniti (Evalwazzjoni Internazzjonali tal-Għarfien Agrikolu, ix-Xjenza u t-Teknoloġija għall-Iżvilupp - IAASTD); huwa tal-opinjoni li l-iżvilupp agrikolu jista' jservi bħala bidu għall-iżvilupp ekonomiku ta' pajjiż;

Jemmen li l-Fond Ewropew tal-Iżvilupp għandu jkun iffukat aktar fuq l-agrikoltura, b'mod partikolari fuq l-irziezet iż-żgħar u fuq l-ipproċessar tal-prodotti fil-post peress li l-maġġoranza tal-fqar fid-dinja jgħixu f'zoni rurali li jiddependu bil-kbir mill-produzzjoni agrikola; minn barra dan, iqis li għandhom isiru sforzi sabiex jiġu stabbiliti r-regoli għall-kummerċ agrikolu, li jiggarantixxu l-provvisti tal-ikel fil-pajjiżi kollha; jemmen li l-pajjiżi li qed jiżviluppaw għandhom jingħataw vantaġġi kummerċjali li jappoġġaw it-tisħiħ tal-produzzjoni nazzjonali; jitlob lill-Kummissjoni biex tikkunsidra l-premessi hawn fuq fil-qafas tan-negozjati tal-WTO u tal-ftehimiet ta' sħubija ekonomika (EPAs) mal-pajjiżi li qegħdin jiżviluppaw;

Iqis li wieħed mill-ostakli serji għaż-żieda fil-produzzjoni agrikola fil-pajjiżi li qed jiviluppaw huwa n-nuqqas ta' aċċess mill-bdiewa żgħar għas-self u l-mikrokrediti biex jinvestu fi żrieragħ, fertilizzanti u mekkaniżmi ta' irrigazzjoni aħjar; jenfasizza, barra minn dan, il-kwistjoni tal-garanziji tas-self li f'ħafna każi mhumiex disponibbli; isejjaħ lill-Bank Ewropew għall-Investiment biex jara kif jista' jipprovdi programmi għall-produtturi lokali tal-ikel fil-pajjiżi li qed jiżviluppaw b'garanziji tas-self li jappoġġaw l-aċċess għall-kreditu u l-mikrokreditu;

Itenni t-twemmin tiegħu fil-ħtieġa ta' swieq agrikoli integrati reġjonalment; isejjaħ lill-Kummissjoni biex tappoġġa l-koperazzjoni u l-integrazzjoni reġjonali; ifakkar lill-Grupp tal-Istati Afrikani, tal-Karibew u tal-Paċifiku fis-suċċess tal-integrazzjoni agrikola fl-Ewropa u l-istabilità li ġabet magħha għal aktar minn 50 sena; għalhekk iħeġġeġ lill-komunitajiet ekonomiċi reġjonali ta' Stati Afrikani, tal-Karibew u tal-Paċifiku biex iżidu l-attivitajiet tagħhom fil-qasam tal-agrikoltura u jistieden lill-pajjiżi li qed jiżviluppaw biex inaqqsu l-ostakoli għall-kummerċ ta' bejniethom;

Jenfasizza iktar il-fatt li l-bżonnijiet agrikoli jkunu trasformati minn sistema ta' biedja fuq skala żgħira ħafna għal ekonomija rurali li toħloq ħafna impjiegi; iqis, barra minn hekk, li sabiex ikunu żviluppati setturi agrikoli robusti, għandha titpoġġa enfasi partikolari fuq miżuri li jappoġġjaw bdiewa żgħażagħ fid-dinja li qed tiżviluppa; jemmen li l-UE għandha żżid l-isforzi tagħha ta' koperazzjoni u ta' appoġġ biex timmodernizza l-ktajjen tal-ikel fil-pajjiżi li qed jiżviluppaw biex dawn isisri aktar effiċjenti; iqis, barra minn hekk, li l-UE għandha tappoġġa l-inizjattivi, bħall-programm komuni ta' żrigħ, imniedi mill-Unjoni Afrikana u l-imsieħba nazzjonali u reġjonali tagħha;

Iqis li, jekk il-pajjiżi li qed jiżviluppaw se jsegwu politika għall-iżvilupp effettiva, huma għandhom jadottaw strateġija nazzjonali jew reġjonali komuni għall-iżvilupp agrikolu b'miżuri ta' appoġġ ċari għall-produtturi u l-prodotti; iqis, f'dan il-kuntest, li l-għajnuna għall-iżvilupp li tagħti l-UE mhux sejra jkollha natura frammentarja, iżda tkun parti mill-istrateġija nazzjonali jew reġjonali komuni kofinanzjata għall-iżvilupp agrikolu;

Jitlob li jinħoloq fond permanenti għas-sigurtà tal-ikel bħala appoġġ għall-ifqar fid-dinja, taħt l-Intestatura 4 tal-Baġit Ġenerali tal-Unjoni Ewropea biex jikkumplimenta miżuri oħra ta' żvilupp iffinanzjati mill-UE;

Jilqa' inizjattivi globali bħat-Task Force ta' Livell Għoli tan-NU dwar il-Kriżi Dinjija tal-Prezzijiet tal-Ikel u jqis li l-UE għandha tikkordina l-isforzi tagħha mat-Task Force; jenfasizza l-importanza tal-Linjigwida Voluntarji dwar id-dritt għal ikel adegwat adottati mill-Istati Membri tal-FAO ; jipproponi, barra minn dan, li sabiex tiġi żgurata d-disponibilità tal-ikel, għandu jinħoloq programm dinji ta' obbligu dwar l-istokkijiet, kif ukoll sistema bażika aħjar ta' ħżin tal-inputs ewlenin tal-produzzjoni (proteini, fertilizzanti, żrieragħ, pestiċidi), billi jibbaża ruħu preferibbilment fuq l-atturi tas-settur privat, inklużi l-kooperattivi tal-bdiewa;

Huwa konxju mill-impenji Ewropej lejn id-dinja li qed tiżviluppa u l-obbligi attwali u futuri tagħna lejn id-WTO; jitlob li l-miżuri ta' appoġġ tal-UE għandhom jappoġġaw l-għanijiet imsemmija fid-Dikjarazzjoni ta' Maputo tal-2002 tal- gvernijiet Afrikani; jistieden lill-Istati Membri biex jirrispettaw l-impenji tagħhom lejn il-kisba tal-Miri tal-Iżvilupp tal-Millenju tan-NU, b'mod partikoli l-allokazzjoni ta' 0.7% tal-Prodott Gross Nazzjonali għall-għajnuna għall-iżvilupp; madankollu huwa tal-opinjoni, li l-kwalità tal-għajnuna għall-iżvilupp hija aktar importanti mill-ammonti li jiġu ddedikati għaliha;

Jiddispjaċih li t-tnaqqis fl-ammont ta' għajnuna għall-iżvilupp ddedikat għall-agrikoltura u l-iżvilupp rurali, kien 17% fl-1980 u 3% biss fl-2006; iħeġġeġ lill-Kummissjoni biex tidderieġi u timmonitorja l-kontribut tal-appoġġ finanzjarju Ewropew b'mod li jintlaħaq tkabbir immexxi mill-agrikoltura u biex tagħmel minn kollox biex il-gvernijiet jonfqu l-ammont ta' 10% mill-baġit nazzjonali fuq is-settur agrikolu, kif impenjaw ruħhom li jagħmlu (billi tistabbilixxi pereżempju xi objettivi fil-mira għall-politiki agrikoli nazzjonali);

Jafferma mill-ġdid li għall-pajjiżi li huma parti mill-Grupp tal-Istati Afrikani, tal-Karibew u tal-Paċifiku, is-settur agrikolu huwa aktar kapaċi minn oħrajn biex jiġġenera tkabbir għall-poplu rurali fqir, u b'hekk jagħmlu kontribuzzjoni tanġibbli għall-kisba tal-ewwel Għan tal-Millenju għall-Iżvilupp dwar il-qerda tal-faqar estrem u l-ġuħ u jenfasizza kif għalhekk huwa kruċjali li wieħed jieħu azzjoni immedjata u jkun promos investiment ikbar fl-agrikoltura u l-iżvilupp rurali;

Jenfasizza l-fatt li l-iżvilupp rurali għandu jkun primarjament ibbażat fuq id-dritt għall-ikel u d-dritt għall-produzzjoni tal-ikel, dritt li jippermetti lil kull individwu li jkollu dritt għal ikel kulturalment xieraq, sustanzjuż u sigur prodott permezz ta' metodi sostenibbli u li ma jagħmlux ħsara għall-ambjent fi struttura agrikola awtonoma;

Jistieden lill-Unjoni Ewropea biex tirrikonoxxi d-dritt tal-pajjiżi li qed jiżviluppaw għas-sovranità tal-ikel u biex tappoġġja dan permezz ta' miżuri mmirati li primarjament jużaw u jiżviluppaw l-istrutturi u r-riżorsi disponibbli - bħaż-żrieragħ, id-demel, u l-mezzi ta' produzzjoni - kif ukoll permezz tat-trawwim ta' integrazzjoni reġjonali;

Jistieden lill-Unjoni Ewropea biex terġa' tpoġġi l-agrikoltura fiċ-ċentru tal-aġenda għall-iżvilupp tagħha, billi tagħti prijorità speċifika lill-programmi għall-iżvilupp rurali inklużi miri ċari għat-tnaqqis tal-faqar u objettivi fattibbli, b'mod partikolari miżuri li jippromwovu agrikoltura fuq skala żgħira u l-produzzjoni tal-ikel għas-swieq lokali permezz tal-użu tal-bijodiversità, b'mod partikolari fokus fuq il-bini tal-kapaċità għall-bdiewa żgħar u għan-nisa;

Jistieden lill-Unjoni Ewropea biex tingħaqad mal-Istati Membri, mal-Gvernijiet tal-Pajjiżi Afrikani, tal-Karibew u tal-Paċifiku, ma' organizzazzjonijiet internazzjonali, mal-banek għall-iżvilupp reġjonali u ma' fondazzjonijiet private, ma' organizzazzjonijiet mhux governattivi u mal-awtoritajiet lokali biex tinkorpora proġetti ġodda u programme ta' intervenzjoni għall-prezzijiet tal-ikel dejjem jogħlew fi programme reġjonali b'mod aħjar;

Jitlob li jkun hemm miżuri li jtejbu t-taħriġ li jippermettu liż-żgħażagħ ikomplu l-edukazzjoni għolja fl-agrikoltura, inkluż taħriġ dwar kif jintlaħqu l-istandards sanitarji u phytosanitary tal-UE, kif ukoll li jinħolqu opportunitajiet ta' impjieg għall-dawk iggradwati fl-agrikoltura bl-iskop tat-tnaqqis tal-faqar u l-migrazzjoni miz-zoni ruralu u urbani u bl-iskop li jkun evitat "it-telf tal-aħjar imħuħ" (brain drain) - migrazzjoni minn pajjiżi li qed jiżviluppaw għal pajjiżi żviluppati;

Ifakkar fil-Kodiċi ta' Kondotta għall-Prevenzjoni u l-Immaniġġjar tal-Kriżi tal-ikel tal-2008 tan-Netwerk għall-Prevenzjoni ta' Kriżijiet tal-ikel u jitlob lid an il-kodiċi jkun implimentat u osservat fil-Politika Agrikola Komuni; jappoġġja, barra minn hekk, u jħeġġeġ l-involviment tas-soċjetà ċivili u l-promozzjoni tal-interessi tan-nisa, tal-koperattivi tal-biedja fuq skala żgħira u ta' gruppi ta' produtturi sabiex tkun żgurata s-sigurtà u l-awtosuffiċjenza tal-ikel;

Jinsab imħasseb ħafna mill-fatt li, ħafna drabi, il-baġits militari u tad-difiża huma akbar mill-baġits tal-agrikoltura u l-ikel;

Jemmen li l-bdiewa ż-żgħar huma s-sisien tal-iżvilupp agrikolu; jenfasizza uħud mill-problemi l-aktar severi li qed jiffaċċaw il-bdiewa ż-żgħar fid-dinja li qed tiżviluppa, bħall-aċċess għas-swieq, l-artijiet, l-għarfien, il-finanzjament, l-inputs u t-teknoloġija; itenni l-importanza tal-iżvilupp tal-infrastruttura u l-investiment fl-irziezet iż-żgħar u f'metodi tradizzjonali adattati għall-kundizzjonijiet lokali u ta' inputs tal-produzzjoni baxxi;

Billi fattur sinifikanti fil-produzzjoni globali tal-ikel huwa n-nuqqas ta' kummerċ fil-prodotti tal-ikel, jiġbed l-attenzjoni li skont l-Organizzazzjoni għall-Agrikoltura u l-Ikel tan-Nazzjonijiet Uniti, il-produzzjoni globali tar-ross żdiedet fl-2007 filwaqt li l-kummerċ tar-ross f'dik l-istess sena naqas;

Jemmen li liberalizzazzjoni ulterjuri mhux ikkontrollata tal-kummerċ agrikolu se twassal għal żieda ulterjuri fil-prezzijiet tal-ikel u volatilità ogħla tal-prezzijiet; jenfasizza l-fatt li dawk li se jintlaqtu l-agħar se jkunu l-pajjiżi li qed jiżviluppaw li huma importaturi tal-ikel u li huma l-iktar vulnerabbli; jenfasizza, barra minn hekk, li r-regoli tal-kummerċ dinji ma għandhom taħt l-ebda ċirkostanza jostakolaw id-dritt ta' pajjiżi u reġjuni li jappoġġjaw is-setturi tal-biedja tagħhom bil-għan li jiżguraw is-sigurtà tal-ikel għall-popolazzjoni tagħhom;

Jemmen li politiki dwar il-ftuħ tas-suq għall-prodotti agrikoli fil-qafas tad-WTO u ta' ftehimiet bilaterali dwar kummerċ ħieles ikkontribbwew b'mod sinifikanti għat-telf tas-sigurtà tal-ikel f'ħafna pajjiż li qed jiżviluppaw u fil-kuntest tal-kriżi globali attwali tal-provvista tal-ikel; jistieden lill-Kummissjoni biex terġa tevalwa l-approċċ tagħha dwar is-suq ħieles fil-kummerċ agrikolu skont il-każ;

Jistieden lill-pajjiżi l-kbar esportaturi tal-ikel (il-Brażil, l-Arġentina, it-Tajlandja, eċċ) biex ikunu fornituri affidabbli tal-ikel bażiku u biex jevitaw restrizzjonijiet tal-esportazzjoni li jista' jkollhom konsegwenzi diżastru, speċjalment fuq pajjiżi foqra li qed jiżviluppaw importaturi tal-ikel;

Jinsab allarmat dwar il-kriżi finanzjarja dinjija attwali li tista' twassal għal tnaqqis fil-fondi disponibbli għal għajnuna għall-iżvilupp pubblika; jistieden lill-Kummissjoni biex tanalizza l-impatt tal-kriżi finanzjarja fuq is-settur tal-għajnuna għall-iżvilupp u biex tkompli tfassal proposti bl-għan li tkun appoġġjata l-agrikoltura fl-ifqar pajjiżi tad-dinja;

Jiġbed l-attenzjoni li l-kriżi globali tal-ikel hija fost l-ikbar theddidiet għall-paċi u s-sigurtà fid-dinja; Jilqa' b'sodisfazzjoni f'dak ir-rigward l-isforzi riċenti tal-Kummissjoni biex tinvestiga modi kif tiġi trattata l-kwistjoni tas-sigurtà global ital-ikel; jistieden lill-Istati Membri biex jappoġġjaw inizjattivi bħal dawn fuq livell nazzjonali u lokali;

Riċerka u Żvilupp

Itenni l-impenn tiegħu lejn l-investiment fit-teknoloġija u l-innovazzjoni fl-agrikoltura u l-produzzjoni tal-irziezet;

Jenfasizza l-importanza ta' riċerka ffinanzjata minn fondi pubbliċi li sservi biex tkun promossa s-sigurtà tal-ikel iktar milli tiffoka biss fuq interessi industrijali; jitlob li jkun hemm investiment fir-riċerka mhux biss f'teknoloġiji ġodda individwali iżda wkoll f'sistemi ta' biedja komprensivi li se jservu l-għan ta' sigurtà tal-ikel għal perjodu ta' żmien twil; Jenfasizza f'dan ir-rigward l-irwol ta' pijunier li jista' jilgħab dan il-qasam, pereżempju, permezz ta' pjattaforma teknoloġika tal-UE għar-riċerka agrikola ekoloġika;

Jenfasizza l-importanza tar-riċerka iżda wkoll tat-trasferiment tal-għarfien miksub mir-riċerka għal-livell tal-irziezet permezz ta' servizz estiż effikaċi għall-irziezet, b'mod partikolari fid-dinja li qed tiżviluppa; jitlob li tissaħħaħ ir-riċerka agrikola u l-ħolqien tal-għarfien;

Jinsab imħasseb li l-enfasi magħmula fl-UE dwar il-transkonformità tista' tkun ta' ħsara għar-riċerka u l-pariri dwar il-produzzjoni fl-irziezet; jenfasizza l-bżonn tat-tnejn;

Jitlob li jkun hemm programm aċċellerat ta' riċerka u żvilupp dwar l-agrikoltura sostenibbli u li ma taħlix enerġija addattata lokalment; iħeġġeġ lill-Istati Membri biex jappoġġaw ir-riċerka mmirata lejn iż-żieda fil-produttività fir-rigward ta' applikazzjonijiet fl-agrikoltura; huwa konxju mit-tħassib tal-konsumaturi tal-UE;

Agrikoltura dinjija sostenibbli

Jinsab imħasseb dwar il-bidliet fix-xejriet tat-temp li jirriżultaw mill-bidla fil-klima, li kif inhu mbassar, se jikkawżaw aktar perjodi ta' nixfa u għargħar, b'impatti negattivi fuq il-ħsad u l-prevedibbiltà tal-produzzjoni agrikola globali;

Jinsab imħasseb li l-implimentazzjoni fl-UE ta' proposti biex ikomplu jnaqqsu l-gassijiet serra jistgħu jaffettwaw ħażin il-prodozzjoni tal-ikel Ewropea, partikolarment it-tkabbir tal-annimali;

Jirrikonoxxi li effiċjenza enerġetika imtejba hija meħtieġa fis-settur agrikolu minħabba li tiġġenera sehem sinifikanti mill-emissjonijiet totali CO 2;

Iqis li l-espansjoni tal-produzzjoni tal-bijofjuwils u l-bijoenerġija jista' jkollha impatt pożittiv fuq is-settur tal-ipproċessar tal-ikel u tal-agrikoltura, settur li qed isofri minn prezzijiet ogħla tal-inputs bħall-fertilizzanti, pestiċidi u dijżil, kif ukoll l-ispejjeż għat-trasport u għall-ipproċessar;

Jirrikonoxxi li s-settur tal-agrikoltura jappoġġja l-għixien tal-maġġoranza tal-popolazzjoni f'ħafna pajjiżi li qed jiżviluppaw u għalhekk jinkoraġġixxi lil dawn il-pajjiżi biex jiżviluppaw mekkaniżmu ta' politiki agrikoli stabbli u trasparenti li se jiżguraw pjanar fuq medda twila ta' żmien u żvilupp sostenibbli;

Jitlob lill-Kummissjoni biex tissorvelja mill-qrib l-effetti taż-żieda fil-produzzjoni tal-bijoenerġija fl-Unjoni Ewropea u f'pajjiżi terzi rigward bidliet fl-użu tal-art, fil-prezzijiet tal-kommoditajiet tal-ikel u l-aċċess għall-prodotti tal-ikel;

Jerġa' jtenni li inċentivi għall-kultivazzjoni sostenibbli ta' prodotti agrikoli użati għall-enerġija ma jostakolawx il-produzzjoni tal-ikel;

Jistieden lill-Kummissjoni u lill-Istati Membri biex jippromwovu r-riċerka u l-iżvilupp biex jevitaw u jadattaw għal-bidla fil-klima, inkluża, fost affarijiet oħra, riċerka fil-ġenerazzjoni li jmiss ta' bijofjuwils, b'mod partikolari l-użu ta' prodotti agrikoli li jipproduċu ħafna enerġija, fertilizzanti li ma jagħmlux ħsara għall-ambjent l jkunu kemm jista' jkun effettivi, teknoloġiji ġodda b'effetti negattivi minimi fuq l-użu tal-art, l-iżvilupp ta' tipi ta' pjanti ġodda li huma reżistenti għall-bidla fil-klima u għawġ ieħor relatat u riċerka fil-modi kif jintuża l-iskart fl-agrikoltura;

Jemmen li hemm bżonn ta' riċerka agrikola ulterjuri sabiex tiżdied il-produttività sostenibbli tal-irziezet u jistieden lill-Istati Membri biex jisfruttaw b'mod sħiħ l-opportunitajiet offruti f'dan ir-rigward mis-Seba' Programm ta' Qafas għar-riċerka u l-Iżvilupp Teknoloġiku u biex jadottaw miżuri li se jtejbu l-produzzjoni agrikola b'mod sostenibbli u b'effiċjenza enerġetika.

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.

Is-sigurtà tal-ikel – l-aċċess għal provvista suffiċjenti, sikura u nutrittiva - issa hija prijorità ewlenija kemm fil-livell tal-UE u kemm dak globali.

Madankollu, anke qabel il-problemi attwali imposti mill-kriżi tal-prezzijiet tal-ikel, 'il fuq minn 860 miljun persuna mad-dinja kollha sofrew minn ġuħ kroniku u malnutrizzjoni.

Is-sitwazzjoni ggravat biż-żieda qawwija bla preċedenti u mhux prevista fil-prezzijiet tal-ikel tal-kommoditajiet fl-2006, li tefgħet 100 miljun persuna oħra f'ġuħ kroniku u faqar.

Iż-żieda fil-prezzijiet tal-ikel ġiet wara għexieren ta' snin ta' prezzijiet tal-ikel niżlin f'termini reali.

Waqt li l-prezzijiet globali tal-kommoditajiet ċedew xi ftit, l-esperti jbassru li l-prezzijiet tal-ikel se jibqgħu f'livell relattivament ogħla milli kienu fil-passat u li hija meħtieġa azzjoni għall-futur qarib, għall-perjodu medju u fit-tul sabiex tiġi żgurata l-produzzjoni globali tal-ikel u biex tgħin lil dawk l-aktar vulnerabbli jissodisfaw il-ħtiġijiet bażiċi tas-sigurtà tal-ikel tagħhom.

Bejn Settembru 2006 u Frar 2008, il-prezzijiet tal-kommoditajiet agrikoli dinjija żdiedu b'70% f'termini ta' dollari.

Globalment l-istokkijiet tal-ikel ukoll huma f'livell kritiku baxx.

Wara t-Tieni Gwerra Dinjija, kien hemm sena ta' provvista tal-ikel fl-istokk; sal-2003 din kienet niżlet għal provvista ta' 133 ġurnata u għal 40 ġurnata fl-2008.

Waqt li l-esperti jbassru li x-xejra tal-passat ta' tnaqqis fil-prezzijiet agrikoli fis-suq dinji - 'l hekk imsejħa mutur agrikolu - spiċċat, u ċ-ċaqliq fil-prezzijiet agrikoli fis-suq dinji x'aktarx ikun akbar.

Dan iċ-ċaqliq fil-prezzijiet iwassal għal tibdil drammatiku fil-prezzijiet tal-ikel u d-dħul agrikolu, u jtellef bil-kbir l-isforzi biex ikun hemm provvista stabbli ta' ikel bi prezzijiet raġonevoli.

Sfida ewlenija għal dawk li jfasslu l-politika, hija li jippjanaw politiki agrikoli u tal-ikel li jilħqu l-ħtiġijiet ta' popolazzjoni dinjija dejjem tikber u li hija mistennija tiżdied b'40% sal-2050, flimkien mad-domanda globali għall-ikel, li sa dak iż-żmien mistennija tirdoppja.

L-attenzjoni l-aktar immedjata għandha tingħata lil kif għandhom jittaffew l-agħar effetti tal-prezzijiet tal-ikel dejjem telgħin fuq l-ifqar nies fid-dinja.

Il-fond ta' biljun ewro propost mill-Kummissjoni tal-UE biex tgħin lill-pajjiżi foqra li qed jiżviluppaw jixtru żrieragħ u fertilizzanti huwa parti minn dik ir-reazzjoni fuq medda ta' żmien qasir.

Madankollu, aktar reazzjonijiet fuq il-medda medja u fit-tul huma meħtieġa biex jittrattaw is-sigurtà tal-ikel, b'mod partikolari fid-dinja li qed tiżviluppa.

Dan ikun jirrikjedi enfasi ġdida fuq l-iżvilupp agrikolu, fuq ir-riċerka agrikola u fuq is-servizzi estiżi għall-agrikoltura f'dawn il-pajjiżi, billi jitqiesu modi ta' kif tista' tiġi stimulata l-produzzjoni agrikola fir-reġjuni li jistgħu jipproduċu.

Hemm ħtieġa politika kbira li tittieħed azzjoni, peress li f'ħafna pajjiżi li qed jiżvilupaw, prezzijiet ogħla tal-ikel wasslu għal irvellijiet u ferment politiku.

In-NU bassret li x-xejra tal-prezzijiet tal-ikel se titfa' lura b'diversi snin il-kisba tal-miri tal-iżvilupp tal-millenju li l-għadd ta' nies li jbatu l-ġuħ u l-malnutrizzjoni jitnaqqas bin-nofs sal-2015.

Barra minn dan, hemm periklu li l-kriżi finanzjarja u bankarja globali tista' twassal li pajjiżi żviluppati jmorru lura mill-impenji tagħhom ta' għajnuna lid-dinja li qed tiżviluppa.

Ir-Rapporteur tiegħek jemmen li dan ikun ta' dispjaċir.

Il-baġits ta' għajnuna għall-ikel ġew sfidati bil-kbir mill-prezzijiet ogħla tal-ikel, bil-ħtieġa ta' żieda fil-finanzjament biex jinxtraw provvisti ta' emerġenza tal-ikel .

L-impatt tal-prezzijiet ogħla tal-kommoditajiet kompla tqawwa bl-azzjonijiet meħuda mill-pajjiżi esportaturi tal-ikel li imponew taxxi tal-esportazzjoni u restrizzjonijiet fuq l-esportazzjoni tal-ikel biex jippruvaw jiffaċċaw it-tħassib dwar is-sigurtà interna tal-ikel.

Ta' min jinnota wkoll li l-pajjiżi li qed jiżviluppaw mhux se jirnexxilhom jiżguraw il-provvista tal-ikel għall-popolazzjoni tagħhom li qed tiżdied b'pass mgħaġġel permezz tal-produzzjoni domestika, b'hekk iż-żieda fil-ħtiġijiet tal-importazzjoni tal-ikel tal-pajjiżi li qed jiżviluppaw jistgħu jiġu sodisfatti biss jekk il-pajjiżi industrijalizzati jipproduċu u jesportaw aktar ikel.

Dan jeħtieġ titjib fil-produttività fl-agrikoltura, li se jkun diffiċli biex jinkiseb.

Mir-Rivoluzzjoni Favur l-Ambjent tas-sittinijiet u s-sebgħinjiet, it-tkabbir tal-produttività agrikola kompla jonqos.

L-entità taż-żieda qawwija fil-prezzijiet tal-ikel u l-bilanċ bejn il-provvista u d-domanda għall-ikel li kkaġunatha ma kinetx prevista.

Dan juri li hemm bżonn ta' sistemi ta' informazzjoni fil-livell globali biex jimmoniterjaw il-produzzjoni, il-konsum u l-livelli tal-istokkijiet u biex jipprovdu twissijiet xierqa bil-quddiem dwar tibdil drammatiku fil-livelli tal-istokkijiet tal-ikel.

L-UE hija l-akbar donatur tal-għajnuna dinji billi tikkontribwixxi 60 fil-mija tal-għajnuna globali għall-iżvilupp.

Hija f'pożizzjoni unika li teżerċita l-influwenza tagħha fuq il-kriżi attwali permezz ta' aktar koerenza fil-politiki tagħha tal-kummerċ, l-agrikoltura u l-iżvilupp u biex tkun il-mexxejja fil-livell globali biex jiġu indirizzati l-kawżi wara l-krizi tas-sigurtà fl-ikel.

Fis-snin tmenin, madwar 17% tal-għajnuna għall-iżvilupp kienu diretti lejn l-agrikoltura, iżda fl-2006 dan niżel għal 3% biss.

Il-politika tas-sigurtà tal-ikel hija indirizzata fl-Artikolu 33 (39) tat-Trattat ta' Ruma, li tistabbilixxi l-għanijiet interni tal-Politika Agrikola Komuni, jiġifieri:

● li tkabbar il-produzzjoni agrikola bil-promozzjoni tal-progress tekniku u billi jiġi żgurat l-aħjar użu possibbli tal-fatturi tal-produzzjoni, speċjalment ix-xogħol;

● li tiżgura livell ġust ta' għixien għall-bdiewa;

● li tistabbilizza s-swieq;

● li tiżgura id-disponibilità tal-provvisti;

● li tiżgura prezzijiet raġonevoli għall-konsumatur.

Ir-Rapporteur tiegħek qed jipprova jindirizza l-irwol tal-politika agrikola biex tiżgura s-sigurtà tal-ikel għaċ-ċittadini, speċifikament kif il-Politika Agrikola Komuni (PAK) qed tissodisfa l-ħtiġijiet tal-UE tas-sigurtà tal-ikel u kif qed taffettwa l-politiki globali dwar is-sigurtà tal-ikel.

Ir-rapport iħares lejn kif ir-riformi suċċessivi tal-PAK ċaqilqu l-enfasi tal-agrikoltura tal-UE lil hinn minn produzzjoni bil-kwantità lejn produzzjoni ta' kwalità u kif din tiffittja mat-tħassib globali l-ġdid dwar is-sigurtà tal-ikel.

Il-Verifika tas-Saħħa tal-PAK tirrikonoxxi s-sitwazzjoni l-ġdida billi tabolixxi l-art imwarrba u terġa' ġġibha lura għall-produzzjoni.

Iżda l-isforzi biex jittaffew ir-restrizzjonijiet fuq il-produzzjoni tal-ħalib fit-tħejjija għat-tneħħija r-reġim tal-kwoti huma anqas ambizzjużi.

Ir-realtà l-ġdida tas-sigurtà tal-ikel mhjiex indirizzata biżżejjed fil-Verifika tas-Saħħa u din ir-realtà politika ġdida għandha tinżamm strettament fl-attenzjoni f'kull tibdil futur fil-PAK wara l-2013.

L-enfasi għandha tkun fuq l-iżgurar ta' bażi tal-produzzjoni tal-ikel tal-UE u fuq l-issodisfar tad-domanda globali għall-ikel li żdiedet.

L-isfida ppreżentata mill-bidla fil-klima hija indirizzata, u d-domanda mill-agrikoltura għandha l-irwol tagħha fil-miżuri korrettivi.

Ironikament, azzjonijiet biex tiżdied il-bażi globali tal-art għall-produzzjoni agrikola li jirriżultaw f'deforestazzjoni iżidu sostanzjalment il-problemi tal-bidla fil-klima.

Barra minn dan, il-produzzjoni dinjia tal-ikel se tkun affettwata ħażin bħala riżultat tal-bidla fil-klima fil-medda t-twila taż-żmien.

Ir-rapport jesplora wkoll il-kwistjoni kontenzjuża tal-użu tal-art u l-kwistjoni ta' objettivi ta' politika konfilġġenti.

Tista' d-dinja tissodisfa l-ħtieġa għall-iżvilupp ta' riżorsi rinnovabbli tal-enerġija mingħajr ma taffettwa l-prezzijiet globali tal-ikel?

Hemm bilanċ li jista' jintlaħaq bejn l-ikel, l-għalf u l-produzzjoni tal-fjuwil?

Il-mutur ewlieni taż-żieda fid-domanda tal-UE għall-qmuħ u ż-żrieragħ taż-żjut hija l-bijoenerġija.

Il-leġiżlazzjoni ambjentali tal-UE, kemm attwali u kemm ippjanata għandha impatt fuq il-produzzjoni tal-irziezet u r-Rapporteur tiegħek isejjaħ għal evalwazzjonijiet dwar il-proposti leġiżlattivi l-ġodda kollha dwar is-sigurtà tal-ikel.

Sabiex jintaqgħu l-isfidi tas-sigurtà tal-ikel għandna bżonn enfasi mġedda dwar ir-riċerka agrikola u l-iżvilupp.

B'mod partikolari, ir-riċerka jeħtieġ li tindirizza l-kwistjonijiet kumplessi tar-riżorsi naturali skarsi li jinkludu l-ilma u l-art, il-pressjonijiet ambjentali, il-bidla fil-klima u l-eżawriment tal-provvisti tal-fjuwils fossili li fuqhom tiddependi ħafna l-agrikoltura.

Fuq kollox, ir-rapport jipprova jenfasizza t-telqa tal-agrikoltura fi programmi suċċessivi baġitarji dwar għajnuna għall-iżvilupp u jsejjaħ biex terġa' ssir enfasi fuq il-politika agrikola u l-programmi xierqa għall-bżonnijiet tal-pajjiżi li qed jiżviluppaw.

Iżda fi ħdan l-UE, huwa meħtieġ ukoll li jiġi żgurat li l-investiment fir-riċerka fl-agrikoltura u l-iżvilupp jinżamm u jitjieb biex jippemetti lis-settur jissodisfa sfidi ġodda u jtejjeb il-produttività.

Il-kwistjoni ewlenija għal dawk li jfasslu l-politika hija li jitfasslu politiki li jiżguraw li l-bdiewa – kemm fid-dinja li qed tiżviluppa u anke f'dik żviluppata – jaqilgħu dħul diċenti mill-produzzjoni tal-ikel.

Din hija importanti biex tiżgura l-produzzjoni tal-ikel u jekk is-suq ma jistax jagħmel dan, jeħtieġ li jsir permezz tal-politiki.

Waqt li l-prezzijiet ogħla tal-kommoditajiet huma stimulu għall-produzzjoni, iż-żieda fil-prezzijiet tal-kommoditajiet fiż-żminijiet riċenti kienet akkumpanjata minn żidiet sostanzjali fl-inputs tal-biedja.

Fil-futur, il-PAK għandha terġa' tiġi rriformata wara l-2013.

Il-moviment lejn pagamenti separati se jkompli.

Barra minn dan, ir-reviżjoni baġitarja tal-UE fl-2009 se teżamina l-infiq u d-dħul kollu tal-UE.

Ftit hemm dubju li l-baġit tal-PAK se jiġi skrutinizzat bir-reqqa.

Din l-analiżi trid tqis il-kwistjoni tas-sigurtà tal-ikel u l-bżonn li jiġu żviluppati politiki li jtejbu s-sigurtà tal-ikel.

Ta' min isemmi wkoll li t-taħditiet tad-WTO li fallew, f'xi ħin se jerġgħu jinfetħu.

Meta dan iseħħ, il-kwistjoni tas-sigurtà tal-ikel trid tiġi indirizzata kif jixraq, peress li t-taħdidiet fallew minħabba t-tħassib tal-Indja u ċ-Ċina dwar l-impatt taż-żieda qawwija fl-importazzjoni fuq il-popolazzjonijiet rurali tagħhom.

Ftehim fid-WTO li jistabbilixxi regoli ta' kummerċ ġust, waqt li jirrikonoxxi t-tħassib ta' kull pajjiż dwar is-sigurtà tal-ikel, ukoll għandu rwol x'jiżvolġi.

It-tqegħid tas-sigurtà tal-ikel fiċ-ċentru ta' kwalunkwe ftehim tad-WTO jista' jgħin biex jipprovdi l-impetu biex jintlaħaq ftehim.

Ġeneralment, l-impatt ta' prezzijiet għoljin ħafna tal-ikel kien serju ħafna għal kważi biljun persuna fid-dinja li jbatu l-ġuħ u l-malnutrizzjoni.

Madankollu, jista' jkun li hu pprovda wkoll l-istimulu neċessarju biex tittaffa l-problema, billi beda b'enfasi aktar ċara fuq il-produzzjoni u l-produttività agrikola.

OPINJONI TAL-KUMITAT GĦALL-IŻVILUPP (*)

għall-Kumitat għall-Agrikoltura u l-Iżvilupp Rurali

dwar Il-Politika Agrikola Komuni u s-Sigurtà tal-Ikel Globali

Rapporteur għal opinjoni(*):

(*) Kumitati assoċjati – Artikolu 47 tar-Regoli ta' Proċedura

SUĠĠERIMENTI

Il-Kumitat għall-Iżvilupp jistieden lill-Kumitat għall-Agrikoltura u l-Iżvilupp Rurali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

A. billi, skont l-istimi attwali ġejjin minn organizzazzjonijiet li qed jiġġieldu l-ġuħ dinji, fil-pajjiżi li qed jiżviluppaw persuna waħda minn kull ħamsa preżentement m'hijiex mitmugħa biżżejjed u qed tbati minn ġuħ kroniku u kull jum 'il fuq minn 30 000 tifel u tifla fid-dinja jmutu bil-ġuħ u bil-faqar,

B. billi l-agrikultura tipprovdi l-impjieg u l-għajxien għal aktar minn 70% tan-nies li qed jaħdmu fil-pajjiżi li qed jiżviluppaw, u għal aktar minn 80% f'ħafna pajjiżi Afrikani, u, b'konsegwenza ta' dan, il-politiki tal-iżvilupp rurali huma essenzjali sabiex il-faqar u l-ġuħ jiġu affrontati b'mod effettiv,

C. billi n-nisa jipproduċu bejn 60% u 80% tal-ikel fil-pajjiżi li qegħdin jiżviluppaw u huma responsabbli għal nofs il-produzzjoni tal-ikel tad-dinja kollha, billi n-nisa jwettqu rwol bil-wisq importanti billi jieħdu ħsieb il-familja tagħhom u billi n-nisa għandhom wisq inqas aċċess għall-art u l-mezzi ta' produzzjoni milli għandhom l-irġiel u għalhekk għandhom jingħataw għajnuna u appoġġ xierqa,

Jaffferma mill-ġdid li għall-pajjiżi li jappartienu lill-Grupp ta' Stati Afrikani, Karribej u tal-Paċifiku (AKP), l-agrikultura hija settur li huwa aktar kapaċi minn oħrajn li jiġġenera t-tkabbir għan-nies rurali foqra, u b'hekk tagħmel kontribut tanġibbli biex jintlaħaq l-ewwel Għan tal-Millennju għall-Iżvilupp dwar l-eradikazzjoni tal-faqar estrem u l-ġuħ, u jenfasizza kif għalhekk hija ħaġa kruċjali li tittieħed azzjoni immedjatament u li jkun promoss investiment akbar fl-agrikultura u fl-iżvilupp rurali;

Jenfasizza li l-iżvilupp agrikolu għandu jkun ibbażat primarjament fuq id-dritt għall-ikel u fuq id-dritt għall-produzzjoni tal-ikel, sabiex in-nies kollha jkunu jistgħu jkollhom id-dritt għal ikel li jkun sikur, sustanzjuż u kulturalment adattat li jkun prodott permezz ta' metodi li jkunu jirrispettaw għal kollox l-ambjent u li jkunu sostenibbli fi struttura tal-biedja li tkun waħda awtonoma;

Jitlob lill-Unjoni Ewropea biex tirrikonoxxi d-dritt tal-pajjiżi li qed jiżviluppaw għas-sovranità tal-ikel u biex tappoġġja dan b'miżuri selettivi, filwaqt li primarjament jintużaw u jkunu żviluppati l-istrutturi u r-riżorsi eżistenti – bħal m'huma ż-żrieragħ, id-demel u l-mezzi ta' produzzjoni – kif ukoll titrawwem l-integrazzjoni reġjonali;

Jistieden lill-Unjoni Ewropea biex terġa' tqiegħed l-agrikultura lura fiċ-ċentru tal-aġenda tagħha tal-iżvilupp, filwaqt li tagħti prijorità speċifika lil programmi għall-iżvilupp agrikolu li jkunu jinkludu miri ċari għat-tnaqqis tal-faqar u objettivi fattibbli, partikolarment miżuri li jippromwovu l-agrikultura fuq skala żgħira u l-produzzjoni tal-ikel għas-swieq lokali permezz tal-użu tal-bijodiversità, b'konċentrament partikulari fuq il-bini tal-kapaċità għall-bdiewa b'azjendi żgħar u fuq in-nisa;

Jistieden ukoll lill-Gvernijiet tal-AKP biex jinkludu s-settur agrikolu fost il-prijoritajiet politiċi tagħhom sabiex jilħqu l-impenn li sar fid-Dikjarazzjoni ta' Maputo tal-2003 li jkunu allokati għall-agrikultura tal-inqas 10% tan-nefqa pubblika; jitlob lill-Kummissjoni tħeġġiġhom biex jagħmlu dan, b'mod partikulari fl-okkażjoni tar-reviżjoni ta' nofs it-term tal-għaxar EDF;

Jitlob, b'mod partikulari, li jsir finanzjament addizzjonali immedjat għall-għajnuna f'ikel u għall-għajnuna umanitarja lill-pajjiżi li qed jiżviluppaw li għandhom l-aktar dħul baxxi u l-akbar ħtieġa fuq tul ta' żmien qasir; għalhekk jilqa' l-inizjattiva pożittiva ta' faċilità ta' biljun Euro bħala reazzjoni rapida għaż-żieda f'daqqa fil-prezzijiet tal-ikel fil-pajjiżi li qed jiżviluppaw; iħeġġeġ madankollu li din il-faċilità tal-ikel u l-għajnuna f'ikel għal żmien qasir ikunu jagħmlu parti minn politika usa' u li tieħu fit-tul ta' investiment fl-agrikultura;

Jistieden lill-Unjoni Ewropea biex tgħaqqad il-forzi tagħha ma' dawk tal-Istati Membri, tal-Gvernijiet tal-AKP, ta' organizzazzjonijiet internazzjonali, banek ta' żvilupp reġjonali u fondazzjonijiet privati, organizzazzjonijiet mhux governattivi u awtoritajiet lokali, biex proġetti ġodda u interventi ta' programmi għall-prezzijiet tal-ikel li qed jogħlew ħafna f'daqqa jkunu inkorporati fil-programmi reġjonali b'mod aħjar;

Jinkoraġġixxi lill-pajjiżi tal-AKP biex jippromwovu koordinament aħjar u involviment akbar min-naħa tal-gvernijiet, l-awtoritajiet lokali u kemm il-parlamenti nazzjonali u kemm dawk reġjonali fil-proċessi tat-teħid tad-deċiżjonijiet marbuta mal-politika agrikola u mas-sigurtà tal-ikel, kif ukoll biex jiffaċilitaw parteċipazzjoni aktar estensiva mis-soċjetà ċivili u mill-organizzazzjonijiet tal-bdiewa;

Jitlob li jsiru miżuri biex jittejjeb it-taħriġ ħalli ż-żgħażagħ ikunu jistgħu jsegwu l-edukazzjoni ogħla fl-agrikultura, inkluż it-taħrig fuq kif jintlaħqu l-istandards sanitarji u fitosanitarji tal-UE, kif ukoll biex jinħolqu opportunitajiet ta' xogħol għal dawk iggradwati fl-agrikultura bil-għan li jitnaqqsu l-faqar u l-migrazzjoni miz-zoni rurali għal dawk urbani, u bil-għan li jkun evitat ''it-telf tal-aħjar imħuħ" bil-migrazzjoni minn pajjiżi li qed jiżviluppaw għall-pajjiżi żviluppati;

Jitlob lill-Kunsill u lill-Kummissjoni biex, b'kollaborazzjoni mill-qrib mal-pajjiżi tal-AKP, jagħtu prijorità lill-kwistjoni tal-impatt li għandhom fuq il-pajjiżi tal-AKP is-sussidji tal-UE fuq l-esportazzjoni ta' prodotti agrikoli tal-UE u biex jimpenjaw ruħhom biex jipprovdu reazzjonijiet speċifiċi u sostenibbli bil-għan li jkun evitat id-dumping, f'konformità mal-impenji li saru f'dan il-qasam;

Ifakkar fil-"Kodiċi ta' Mġiba Tajba fil-Prevenzjonu u l-Immaniġġjar tal-Kriżijiet tal-Ikel" tal-2008 tan-Netwerk għall-Prevenzjoni tal-Kriżijiet tal-Ikel (FCPN) u jitlob li jkun implimentat u osservat fil-Politika Agrikola Komuni; barra minn hekk jappoġġja u jħeġġeġ l-involviment tas-soċjetà ċivili u l-promozzjoni tal-interessi tan-nisa, tal-koperattivi tal-biedja fuq skala żgħira u tal-gruppi tal-produtturi biex ikunu żgurati s-sigurtà tal-ikel u l-awtosuffiċjenza f'dak li hu ikel;

Ifakkar lill-Kunsill u lill-Kummissjoni li l-agrofjuwils ma jirrappreżentawx ħlief element parzjali u temporanju tar-reazzjoni għall-impatt tat-trasport fuq it-tisħin tal-klima u fuq is-sorsi taż-żejt li qegħdin jonqsu, u jitlobhom biex minn issa 'l quddiem jiżguraw li ma jawtorizzawx il-produzzjoni tal-agrofjuwils fil-livell Ewropew ħlief fejn dawn jirrispettaw il-kriterji stretti ta' sostenibilità u fejn ma jikkompetux ma' prodotti tal-ikel;

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

OPINJONI tal-Kumitat għall-Affarijiet Barranin

għall-Kumitat għall-Agrikoltura u l-Iżvilupp Rurali

dwar il-Politika Agrikola Komuni u s-sigurtà globali tal-ikel

Rapporteur għal opinjoni:

SUĠĠERIMENTI

Il-Kumitat għall-Affarijiet Barranin jistieden lill-Kumitat għall-Agrikoltura u l-Iżvilupp Rurali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

wara li qies il-proposta għal deċiżjoni tal-Kunsill (10972/2007 - COM(2007)0325 ),

– wara li qies l-Artikolu 80(2), l-Artikolu 133(4), l-Artikolu 300(2), l-ewwel subparagrafu, l-ewwel sentenza, u l-Artikolu 300(4) tat-Trattat tal-KE,

– wara li qies l-Artikolu 300(3), l-ewwel subparagrafu, tat-Trattat tal-KE, li skont it-termini tiegħu l-Kunsill ikkonsulta mal-Parlament ( C6-0275/2008 ),

– wara li qies l-Artikoli 51, 83(7) u 43(1) tar-Regoli ta' Proċedura tiegħu,

– wara li qies ir-rapport tal-Kumitat dwar it-Trasport u t-Turiżmu ( A6‐0468/2008 ),

Japprova l-konklużjonijiet ta' din il-ftehima;

Jagħti struzzjonijiet lill-President tiegħu biex iressaq il-pożizzjoni tiegħu lill-Kunsill u lill-Kummissjoni, u lill-gvernijiet u lill-parlamenti tal-Istati Membri u lill-Istati Uniti tal-Amerika.

Il-Kunsill ta, nhar id-9 ta' Marzu 2004, l-awtorizzazzjoni lill-Kummissjoni biex tmexxi n-negozjati mal-Istati Uniti tal-Amerika dwar l-aċċettazzjoni reċiproka tas-sejbin taċ-ċertifikazzjoni fil-qasam tas-sigurtà fl-avjazzjoni ċivili u fil-kompatibilità ambjentali.

L-awtorizzazzjoni kkontemplat ftehima li tiffoka maġġorment fuq żewġ aspetti:

· il-prodotti disinnjati, manifatturati, modifikati, jew imsewwijin taħt il-kontroll regolatorju tal-parti l-waħda għandhom jingħata l-approvazzjonijiet neċessarji faċilment biex ikunu rreġistrati jew joperaw taħt il-kontrol regolatorja tal-parti l-oħra;

· mezzi tal-ajru rreġistrati jew operanti taħt il-kontroll regolatorju tal-parti l-waħda għandha ssirilhom manutenzjoni minn organizzazzjoni li jaqgħu taħt il-kontroll regolatorju tal-parti l-oħra.

L-objettivi primarji tal-mandat għan-negozjati kienu li jiġi ffaċilitat il-kummerċ fi ħwejjeġ u servizzi li jaqgħu fl-ambitu tal-ftehima, li tkun illimitata kemm jista' jkun id-duplikazzjoni tal-valutazzjonijiet, tat-testijiet u tal-kontrolli għad-differenzi regolatorji sinifikattivi u biex ikun hemm serħan fuq is-sistema ta' ċertifikazzjoni ta' waħda jew l-oħra mill-partijiet biex tivverifika l-konformità mar-rekwiżiti tal-parti l-oħra.

Il-Ftehima nnegozjati tirrifletti tista' tgħid l-istruttura tal-ftehima "klassika" fil-qasam tas-sigurtà tal-avjazzjoni; hija msejsa fuq il-fiduċja reċiproka fis-sistema tal-parti l-oħra u fuq il-paragun bejn id-differenzi regolatorji.

Tħaddan l-obbligi u l-metoda ta' kooperazzjoni bejn l-awtorità tal-esportazzjoni u dik tal-importazzjoni.

B'danakollu, il-mezzi ta' kif dan isir, jiġifieri, ta' kif tikkoopera u taċċetta reċiprokament is-sejbien taċ-ċertifikazzjoni tal-parti l-oħra fil-qasam tal-ajrunavigabilità u l-manutenzjoni, jinsabu fl-Annessi għall-Ftehima, bil-kontra tal-"ftehimiet klassiċi", fejn dan it-tip ta' miżuri solitament jitqiegħdu fi ftehimiet separati li ma jorbtux f'livell ta' awtorità tal-avjazzjoni ċivili.

L-Annessi jirrifletti, b'mod wiesa', il-kontenut tar-Regoli ta' Implimentazzjoni Komunitarji dwar l-ajrunavigabilità (Regolament tal-Kummissjoni Nru 1702/2003) u l-manutenzjoni (Regolament tal-Kummissjoni Nru 2042/2003) li jiġu modifikati mill-Partijiet permezz ta' deċiżjoni tal-Bord Bilaterali ta' Superviżjoni.

Il-Ftehima tistipula li kull parti għandha taċċetta s-sejbiet ta' ottemperanza tal-parti l-oħra.

Biex jiġi żgurat li tinżamm il-kunfidenza reċiproka, tissawwar sistema ta' kooperazzjoni u konsultazzjoni kontinwi permezz ta' kooperazzjoni mtejba fil-qafas tal-verifika tal-kontijiet, l-ispezzjonijiet, in-notifiki fil-ħin u l-konsultazzjoni fuq il-materji kollha li jidħlu fl-ambitu tal-Ftehima.

Il-Ftehima hija maħsuba biex taħdem mingħajr xkiel fuq bażi ta' kuljum sabiex issolvi l-kwistjonijiet tekniċi li jitqanqlu mill-implimentazzjoni tagħha kemm jista' jkun malajr.

Għal dak il-għan inħolqu kumitat konġunt u bosta sottokumitati.

It-test jippermetti lill-partijiet il-flessibilità neċessarja biex jirreaġixxu immedjatament għal problemi ta' sigurtà u biex iwaqqfu livell ogħla ta' protezzjoni skont ma jqisu li huwa xierqa għas-sigurtà.

Sabiex jiġi permess għaż-żewġ li jittrattaw tali sitwazzjonijiet mingħajr ma jqiegħdu fil-periklu l-validità tal-ftehima, ġew ikkontemplaw proċeduri speċifiċi.

B'danakollu, jekk il-partijiet ma jkunux jistgħu jsibu rimedju sodisfaċenti għal xi sitwazzjoni speċifika, il-Ftehima tipprova l-ewwel għall-possibilità tas-sospensjoni tal-aċċettazzjoni tas-sejbiet tal-Awtorità Kompetenti kkontestata u t-tieni għall-mezzi u l-proċeduri li għandhom jiġu segwiti għat-terminazzjoni ta' taqsima mill-Ftehima jew għall-Ftehima fis-sħuħija tagħha.

Il-Ftehima nnegozjata mill-Kummissjoni ġiet iffirmata u għandha tiġi applikata provviżorjament.

Id-Deċiżjoni tal-Kunsill kif proposta tagħti s-setgħa lill-President tal-Kunsill jaħtar persuna li jkollha s-setgħa tinnotifika lill-Istati Uniti tal-Amerika li l-proċeduri interni neċessarji għad-dħul fis-seħħ tal-Ftehima ġew ikkompletati.

Il-Parlament huwa intitolat jagħti l-opinjoni tiegħu dwar din il-Ftehim skont il-proċedura ta' konsultazzjoni, skont it-termini tal-Artikolu 83 "Ftehmiet Internazzjonali," paragrafu 7 li jgħid hekk:

"Il-Parlament għandu jagħti l-opinjoni tiegħu, jew l-approvazzjoni tiegħu, dwar il-konklużjoni, rinnovament jew emendar ta' ftehima internazzjonali jew ta' protokoll finanzjarju konkluż mill-Komunità Ewropea b'votazzjoni waħda permezz ta' maġġoranza tal-voti mitfugħa mingħajr ma jkunu ammissibbli l-emendi fit-test tal-ftehima jew tal-protokoll."

Fuq il-bażi tas-suespost, ir-rapporteur jissuġġerixxi li l-kumitat TRAN għandu jagħti opinjoni favorevoli għall-konklużjoni ta' din il-Ftehima.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

OPINJONI tal-Kumitat għall-Kummerċ Internazzjonali

għall-Kumitat għall-Agrikoltura u l-Iżvilupp Rurali

dwar il-Politika Agrikola Komuni u s-Sigurtà Globali tal-Ikel

SUĠĠERIMENTI

Il-Kumitat għall-Kummerċ Internazzjonali jistieden lill-Kumitat għall-Agrikoltura u l-Iżvilupp Rurali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jikkunsidra li s-sigurtà tal-ikel fl-Ewropa u fid-dinja kull ma tmur qed tkun aktar mhedda mill-volatilità għolja tal-prezzijiet tal-ikel, ħaġa li dan l-aħħar dehret f'żieda sinifikanti fil-prezzijiet, wara 30 sena ta' tnaqqis fil-prezzijiet f'termini reali; jenfasizza li huma l-popolazzjonijiet l-ifqar, kemm fil-pajjiżi li qed jiżviluppaw kif ukoll fil-pajjiżi żviluppati, li huma l-aktar milquta;

Jikkalkula li ż-żieda esaġerata u f'daqqa ta' dan l-aħħar fil-prezzijiet primarjament tista' tkun spjegata miż-żieda strutturali fid-domanda dinjija għall-prodotti agrikoli, b'riżultat taż-żieda fil-popolazzjoni, ta' tibdil fl-użanzi tal-ikel u tal-intensifikar fil-produzzjoni tal-agrofjuwils, kif ukoll minn żviluppi li mhumiex favorevoli bħal uċuħ tar-raba' ħżiena u l-ispekulazzjoni fis-swieq tad-dinja, li qiegħda toħloq problemi sinifikanti lill-ifqar sezzjoni tal-popolazzjoni kemm fl-Ewropa u wisq aktar fil-pajjiżi fqar fid-dinja; jenfasizza għalhekk li din il-kriżi mhijiex waħda li se tgħaddi malajr u li tinħtieġ reazzjoni globali għal tul ta' żmien;

Jenfasizza li l-isforzi biex jintlaħqu l-bżonnijiet bażiċi tan-nies, b'mod partikulari rigward l-ikel u l-ilma ħafna drabi jistgħu jkunu sors ta' konflitti; jinnota li ż-żieda fil-popolazzjoni dinjija li mistennija tikber bi 3 biljuni sal-2050 se tkabbar dawn it-tensjonijiet fir-reġjunijiet kollha tad-dinja; jitlob għalhekk, li dan il-fattur ġeostrateġiku jitqies fit-tfassil tal-politika agrikola ġejjiena;

Jenfasizza li l-isfidi attwali tal-ikel jeħtieġu żieda fil-produzzjoni tal-ikel biex tiġi livell maż-żieda fid-domanda, filwaqt li titjieb il-kwalità, jitnaqqsu l-ispejjeż u tiġi żgurata aktar sostenibilità; iqis li biex jintlaħaq dan, jeħtieġ li l-politiki pubbliċi jerġgħu jiġu riveduti bil-ħsieb li jitjiebu l-produzzjoni u l-metodi tal-immaniġġjar tal-ħażniet u r-regolamenti tas-suq dinji;

Billi fattur importanti fil-produzzjoni globali tal-ikel huwa n-nuqqas ta' kummerċ fi prodotti tal-ikel, jinnota li skont l-Organizzazzjoni tal-Ikel u l-Agrikoltura tan-Nazzjonijiet Uniti, il-produzzjoni dinjija tar-ross żdiedet fl-2007 filwaqt li l-kummerċ tar-ross fl-istess sena naqas;

Huwa tal-fehma li liberalizzazzjoni akbar u mhux regolata tal-kummerċ agrikolu se twassal għal żieda akbar fil-prezzijiet tal-ikel u volatilità wisq akbar fil-prezzijiet; jenfasizza li l-aktar li se jkunu milquta huma l-pajjiżi li qed jiżviluppaw li huma l-aktar vulnerabbli u dipendenti mill-importazzjoni tal-prodotti tal-ikel; ikompli jenfasizza li r-regoli tal-kummerċ dinji m'għandhom fl-ebda każ imorru kontra d-dritt tal-pajjiżi jew tar-reġjuni li jappoġġjaw is-setturi agrikoli tagħhom biex jiggarantixxu s-sigurtà tal-ikel għall-popolazzjoni tagħhom;

Jemmen li politiki li jiftħu s-swieq għall-prodotti agrikoli fil-qafas tad-WTO u tal-ftehimiet bilaterali ta' kummerċ ħieles ikkontribwew b'mod sinifikanti għat-telf tas-sigurtà tal-ikel f'ħafna pajjiżi li qed jiżviluppaw u fil-kuntest tal-kriżi dinjija attwali fil-provvista tal-ikel; jistieden lill-Kummissjoni biex terġa' teżamina b'mod xieraq is-sistema tagħha ta' suq ħieles fil-kummerċ agrikolu;

Jistieden lill-pajjiżi l-kbar li jesportaw l-ikel (il-Brażil, l-Arġentina, it-Tajlandja, eċċ.) biex jaġixxu bħala fornituri affidabbli ta' ikel bażiku u biex jevitaw restrizzjonijiet fuq l-esportazzjoni li jista' jkollhom konsegwenzi diżastrużi, speċjalment fil-pajjiżi li qed jiżviluppaw li huma foqra u li jimportaw l-ikel;

Jinsisti li l-UE għandha tipparteċipa fil-bilanċ bejn id-domanda u l-provvista tal-ikel fid-dinja kollha u li kull forma ta' agrikoltura hija meħtieġa biex jintlaħaq dan il-għan; iqis ukoll li l-UE għandha tiggarantixxi s-sigurtà tal-ikel tagħha billi żżomm il-prinċipji fundamentali u l-objettivi tal-Politika Agrikola Komuni (CAP): prezzijiet raġonevoli, l-iżgurar tad-disponibilità tal-provvisti, l-istabilità tas-swieq, biex ikun żgurat standard ta' għajxien ġust u żieda fil-produttività permezz tal-progress teknoloġiku u wċuħ tar-raba' aħjar, u billi jinħolqu xbieki ta' sikurezza għal rispons għal kriżijiet bħal dawk li qed inħabbtu wiċċna magħhom illum;

Jiddispjaċih li l-miżuri l-ġodda proposti mill-Kummissjoni bħala parti mill-Health Check tal-CAP ma jqisux biżżejjed it-tagħlimiet mill-kriżi attwali tal-ikel;

Jistieden lill-Kummissjoni biex torjenta l-produzzjoni tal-agrofjuwils lejn dawk tat-tieni ġenerazzjoni, sabiex jiġi evitat tnaqqis fil-provvista tal-ikel u sabiex jiġu riveduti u adattati l-miri stabbiliti tal-produzzjoni tal-agrofjuwils skont kriterji ekonomiċi, soċjali u ambjentali li jkunu identifikati b'mod ċar.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostituti preżenti għall-votazzjoni finali

Sostituti (skont l-Artikolu 178(2)) preżenti għall-votazzjoni finali

OPINJONI tal-Kumitat għall-Industrija, ir-Riċerka u l-Enerġija

għall-Kumitat għall-Agrikoltura u l-Iżvilupp Rurali

dwar il-Politika Agrikola Komuni u s-Sigurtà Globali tal-Ikel

Rapporteur għal opinjoni:

SUĠĠERIMENTI

Il-Kumitat għall-Industrija, ir-Riċerka u l-Enerġija jistieden lill-Kumitat għall-Agrikoltura u l-Iżvilupp Rurali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

Jisħaq fuq l-importanza ta' analiżi komprensiva tal-prezzijiet tal-ikel li qed jogħlew, filwaqt li jitqiesu l-prezzijiet tal-enerġija li qed jogħlew għall-konsumatur aħħari, fenomeni tat-temp aktar qawwija u żieda fid-domanda għall-enerġija minħabba ż-żieda tal-popolazzjoni dinjija, u jistieden lill-Kummissjoni biex tinvestiga aktar dwar ir-rabta li jista' jkun hemm bejn il-prezzijiet tal-ikel għoljin u l-prezzijiet tal-enerġija li qed jogħlew, b'mod partikulari tal-fjuwil;

Jinnota li l-kriżi globali tal-ikel hija fost l-akbar theddidiet għall-paċi u s-sigurtà fid-dinja; f'dak ir-rigward jilqa' b'sodisfazzjon l-isforzi riċenti tal-Kummissjoni biex tinvestiga mezzi kif tittratta l-kwistjoni tas-sigurtà globali tal-ikel; jistieden lill-Istati Membri biex jappoġġjaw inizjattivi bħal din f'livell nazzjonali u lokali;

Jagħraf li jeħtieġ li s-settur agrikolu, li jiġġenera parti sinifikanti mit-total tal-emissjonijiet ta' CO 2 , jitjieb fir-rigward tal-effiċjenza tal-enerġija;

Jikkunsidra li l-iżvilupp tal-produzzjoni tal-bijofjuwils u tal-bijoenerġija jista' jkollu impatt pożittiv fuq is-settur tal-agrikoltura u tal-ipproċessar tal-ikel li qed ibati minħabba prezzijiet ogħla ta' inputs bħal ma huma l-fertilizzanti, il-pestiċidi, u d-diżil, kif ukoll minħabba spejjeż ogħla għat-trasport u l-ipproċessar;

Jagħraf li s-settur agrikolu jsostni l-għajxien tal-maġġoranza tal-popolazzjoni f'bosta pajjiżi li qed jiżviluppaw, u għalhekk iħeġġeġ lil dawn il-pajjiżi biex jiżviluppaw mekkaniżmu ta' politiki agrikoli stabbli u trasparenti li jiżguraw ippjanar għall-futur imbiegħed u żvilupp sostenibbli;

Jitlob lill-Kummissjoni biex timmoniterja mill-qrib l-effetti taż-żieda tal-produzzjoni tal-bijoenerġija fl-UE u f'pajjiżi terzi fir-rigward tal-bidliet fl-użu tal-art, il-prezzijiet tal-prodotti tal-ikel u l-aċċess għall-prodotti tal-ikel;

Itenni li l-inċentivi għall-kultivazzjoni sostenibbli tal-uċuħ tar-raba' użati għall-enerġija m'għandhomx jipperikolaw il-produzzjoni tal-ikel;

Jenfasizza li jeħtieġ li jintlaħaq bilanċ, fir-rigward tal-kriterju tas-sostenibilità għall-bijofjuwils, li minn naħa waħda, jippermetti li jiġu evitati kwalunkwe effetti negattivi taż-żieda fil-produzzjoni tal-bijoenerġija fuq il-bijodiversità, il-prezzijiet tal-prodotti tal-ikel u kif tintuża l-art u li, min-naħa l-oħra, ma jdgħajjifx l-prospetti li jintlaħqu l-miri għall-enerġija li tiġġedded għall-2020;

Jistieden lill-Kummissjoni u lill-Istati Membri biex jippromwovu r-riċerka u l-iżvilupp biex jipprevjenu l-bidla fil-klima u jadattaw għaliha, anke, fost affarijiet oħra, ir-riċerka dwar il-ġenerazzjoni li jmiss ta' bijofjuwils, b'mod partikolari l-użu tal-uċuħ tar-raba' li jrendu ħafna enerġija, fertilizzanti li jħarsu l-ambjent li jkunu kemm jista' jkun effettivi, teknoloġiji agrikoli ġodda bl-anqas effetti negattivi fuq l-użu tal-art, l-iżvilupp ta' tipi ġodda ta' pjanti li jkunu reżistenti għall-bidliet fil-klima u għal mard marbut ma' dawn il-bidliet u riċerka dwar modi kif l-iskart jista' jintuża fl-agrikoltura;

Jemmen li hemm bżonn ta' aktar riċerka agrikola, biex tiżdied il-produttività agrikola sostenibbli, u jistieden lill-Istati Membri biex jisfruttaw għalkollox l-opportunitajiet mogħtija f'dan ir-rigward mis-Seba' Programm ta' Qafas għar-riċerka u l-iżvilupp teknoloġiku, u biex jadottaw miżuri li jtejbu l-produzzjoni agrikola b'mod sostenibbli u li jkun effiċjenti f'sens ta' enerġija.

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Kumitat għall-Agrikoltura u l-Iżvilupp Rurali

Suġġett: AGRI Abbozz ta' Rapport dwar il-Plitika Agrikola Komuni u s-Sigurtà Global ital-Ikel INI 2008/2153 (rapporteur Mairead McGuiness)

Għażiż Chairperson,

Ir-rapport li jidher hawn fuq qajjem interess kbir fil-Kumitat għall-Baġits.

Ħafna mill-aspetti baġitarji kienu indirizzati fil-qafas tar-rapport riċenti tal-Kumitat għall-Iżvilupp li sar minn Gay Mitchell dwar "faċilità għal reazzjoni rapida għall-prezzijiet tal-ikel dejjem jiżdieu fil-pajjiżi li qed jiżviluppaw" filwaqt li l-Konċiljazzjoni tal-Baġit riċenti tal-21 ta' Novembru wassal għal żviluppi dwar il-Faċilità tal-Ikel.

Għalhekk, minflok opinjoni formali, qed inressqu l-kummenti tagħha permezz ta' ittra.

Aħna nappoġġjaw b'mod sħiħ ħafna mir-riżultati tal-abbozz ta' rapport tas-Sna McGuiness, b'mod partikolari t-tneħħija tar-rifużjonijiet kollha tal-esportazzjoni sal-2013 u s-segwitu ta' aktar riforma skont il-ftehimiet mad-WTO.

Nixtieq nerġa' nfakkar f'xi aspetti baġitarji ewlenin relatati:

Il-Parlament Ewropew u l-Kunsill ftehmu li jiffinanzjaw "reazzjoni rapida għall-prezzijiet tal-ikel dejjem jogħlew fil-pajjiżi li qed jiżviluppaw" (Faċilità tal-Ikel) fuq perjodu ta' 3 snin taħt l-Intestatura 4 (" L-Unjoni Ewropea bħala sieħba globali) tal-qafas finanzjarju plurijennali, b'ammont ta' biljun EUR, li se jkun maqsum fuq in-numru ta' snin kif ġej: EUR 262 miljun fl-2008, EUR 568 miljun fl-2009 u EUR 170 miljun fl-2010 li se jittieħdu mir-riallokazzjoni ta' fondi tal-Istrument għall-Istabilità, tal-Istrument għall-Flessibilità u tar-Riżerva tal-Għajnuna f'Emerġenza.

Għal dan l-għan, fl-2008 se jkun entrat l-ammont addizzjonali ta' EUR 240 miljun f'impenji għar-Riżerva tal-Għajnuna f'Emerġenza u se tiddaħħal il-linja baġitarja għall-Faċilità tal-Ikel.

Fl-2009, l-ammont ta' EUR 490 miljun f'impenji u EUR 450 miljun fi ħlasijiet se jiddaħħlu fil-baġit għall-Faċilità tal-Ikel.

L-iskeda tal-ħlas għall-Faċilità tal-Ikel hija mistennija lit kun EUR 450 miljun fl-2009, EUR 350 miljun fl-2010 u EUR 200 miljun fl-2011 u s-snin sussegwenti, skont l-awtorizzazzjoni tal-awtorità baġitarja f'kull proċedura baġitarja annwali.

Fl-istess okkazzjoni il-Kummissjoni intalbet tiżgura konsistenza u kumplimentarjetà tal-Faċilità tal-Ikel mal-Fond Ewropew għall-Iżvilup (EDF) .

Il-konsistenza għandha tkun segwita wkoll rigward il-kontribuzzjonijiet tal-UE għall-Programm Dinji tal-Ikel u programme oħra tan-NU favur l-agrikoltura u s-sigurtà tal-ikel.

Id-dikjarazzjoni konġunta waqt il-laqgħa ta' konċiljazzjoni enfasizzat l-importanza tat-titjib tal-viżibilità tal-assistenza Komunitarja b'mod ġenerali.

Rigward paragrafu 28 tar-Rapport McGuiness, niftakar li fl-opinjoni tal-Kumitat għall-Baġits lill-Kumitat għall-Iżvilupp tal-24 ta' Settembru 2008, kienet ġiet ivvutata emenda dwar l-importanza ta' faċilità ta' mikrikrediti għall-produtturi agrikoli żgħar fil-pajjiżi li qed jiżviluppaw affettwati mill-kriżi.

Din il-faċilità ta' mikrikreditu għandha tkun żviluppata b'mod parallel mal-istrumenti eżistenti (L-Istrument Finanzjarju għall-Koperazzjoni tal-Iżvilupp (DCI) u l-Fond Ewropew għall-iżvilupp (EDF))u għandu jkollha l-għan li tistimola l-produzzjoni.

Dejjem tiegħek,

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali


dwar il-proposta għal deċiżjoni tal-Kunsill li temenda r-Regoli ta' Proċedura tal-Qorti tal-Prim'Istanza tal-Komunitajiet Ewropej fir-rigward tas-sistema lingwistika applikabbli għall-appelli kontra d-deċiżjonijiet tat-Tribunal għas-Servizz Pubbliku tal-Unjoni Ewropea

Kumitat għall-Affarijiet Legali

Tifsira tas-simboli użati

* Proċedura ta' konsultazzjoni

maġġoranza tal-voti mitfugħa

**I Proċedura ta' koperazzjoni (l-ewwel qari)

maġġoranza tal-voti mitfugħa

**II Proċedura ta' koperazzjoni (it-tieni qari)

maġġoranza tal-voti mitfugħa, sabiex tiġi approvata l-pożizzjoni komuni

maġġoranza tal-Membri kollha tal-Parlament, sabiex tiġi miċħuda jew emendata l-pożizzjoni komuni

*** Proċedura ta' kunsens

maġġoranza tal-Membri kollha tal-Parlament, apparti fil-każi msemmija fl-Artikoli 105, 107, 161 u 300 tat-Trattat KE u fl-Artikolu 7 tat-Trattat UE

***I Proċedura ta' kodeċiżjoni (l-ewwel qari)

maġġoranza tal-voti mitfugħa

***II Proċedura ta' kodeċiżjoni (it-tieni qari)

***III Proċedura ta' kodeċiżjoni (it-tielet qari)

maġġoranza tal-voti mitfugħa, sabiex jiġi approvat it-test konġunt

(It-tip ta' proċedura jiddependi mill-bażi legali proposta mill-Kummissjoni.)

Emendi għal test leġiżlattiv

Fl-emendi li jsiru mill-Parlament, it-test emendat huwa indikat b' tipa qawwija u korsiva.

Fil-każ ta' atti li jemendaw, il-partijiet li jittieħdu kif inhuma minn dispożizzjoni eżistenti li l-Parlament jixtieq jemenda, imma li l-Kummissjoni ma tkunx emendat, huma indikati b'tipa qawwija .

It-tħassir eventwali li jikkonċerna dawn il-partijiet jiġi indikat kif ġej: […].

Test korsiv normali huwa indikazzjoni għas-servizzi tekniċi li turi partijiet tat-test leġiżlattiv li għalihom qed tkun proposta korrezzjoni bl-iskop li tgħin fil-preparazzjoni tat-test finali (pereżempju, żbalji ovvji jew nuqqasijiet f'verżjoni lingwistika minnhom).

Il-korrezzjonijiet proposti huma suġġetti għall-qbil tas-servizzi tekniċi involuti.

ABBOZZ TA' RIŻOLUZZJONI LEĠIŻLATTIVA TAL-PARLAMENT EWROPEW…………….5

(Proċedura ta' konsultazzjoni)

Il-Parlament Ewropew ,

– wara li kkunsidra l-abbozz tal-Kunsill (13301/2008),

– wara li kkunsidra l-Artikolu 245(2) tat-Trattat KE u l-Artikolu 160(2) tat-Trattat Euratom, skont liema l-Parlament kien ikkonsultat mill-Kunsill ( C6-0348/2008 ),

– wara li kkunsidra l-Artikolu 51 tar-Regoli ta' Proċedura tiegħu,

– wara li kkunsidra r-rapport tal-Kumitat għall-Affarijiet Legali (A6-0508//2008),

Japprova l-abbozz tal-Kunsill;

Jistieden lill-Kunsill biex jinfurmah jekk għandu l-ħsieb li jitbiegħed mit-test approvat mill-Parlament;

Jitlob lill-Kunsill biex jerġa' jikkonsultah jekk ikollu l-ħsieb li jemenda t-test imressaq għal konsultazzjoni b'mod sustanzjali ;

Jagħti istruzzjonijiet lill-President tiegħu sabiex jgħaddi l-pożizzjoni tal-Parlament lill-Kunsill u lill-Kummissjoni.

Id-dispożizzjonijiet tar-Regoli ta' Proċedura tal-Qorti tal-Prim Istanza rigward l-appelli kienu adottati fit-12 ta' Ottubru 2005.

Huma daħlu fis-seħħ fl-1 ta' Jannar 2006.

Id-dispożizzjonijiet applikabbli, inklużi fit-Titolu 5 tar-Regoli ta' Proċedura, huma kważi identiċi għal dawk inklużi fit-Titolu IV tar-Regoli ta' Proċedura tal-Qorti tal-Ġustizzja.

Madanakollu, ir-Regoli ta' Proċedura tal-Qorti tal-Prim Istanza ma għandhom l-ebda dispożizzjoni dwar il-lingwa tal-kawża li għandha tintuża fil-proċeduri ta' appell (kontra deċiżjonijiet tat-Tribunal tas-Servizz Pubbliku).

Filfatt m'hemm l-ebda ekwivalent għall-Artikolu 110 tar-Regoli ta' Proċedura tal-Qorti tal-Ġustizzja

Skont l-Artikolu 64 tal-Istatut tal-Qorti tal-Ġustizzja, ir-regoli li jikkontrollawl-arranġamenti lingwistiċi applikabbli fil-Qorti tal-Ġustizzja jistgħu jkunu emendati biss skont il-proċedura biex jiġi emendat l-Istatut stipulata mit-Trattat KE u mit-Trattat Euratom, jiġifieri b'deċiżjoni tal-Kunsill b'vot unanimu wara li jkun ikkonsulta lill-Parlament Ewropew u lill-Kummissjoni.

L-iskop tad-Deċiżjoni tal-Kunsill proposta huwa li tiżdied dispożizzjoni mar-Regoli ta' Proċedura tal-Qorti tal-Prim Istanza rigward il-lingwa tal-kawża li għandha tintuża fi proċeduri ta' appell.

Il-proposta tikkonsisti fiż-żieda ta' artikolu simili għall-Artikolu 110 tar-Regoli ta' Proċedura tal-Qorti tal-Ġustizzja.

Din id-dispożizzjoni għandha tistipula li l-lingwa tal-kawża għandha tkun il-lingwa tad-deċiżjoni tat-Tribunal tas-Servizz Pubbliku tal-Unjoni Ewropea li kontrieh ikun tressaq l-appell.

Il-Kummissjoni kienet ikkonsultata u tat opinjoni favorevoli dwar it-test propost.

Ir-rapporteur iqis li l-emenda hija neċessarja għalkemm hija ta' natura teknika biss.

Għalhekk jirrakkomanda lill-Parlament biex jadottaha malajr kemm jista' jkun skont ix-xewqa espressa mill-Kunsill

PROĊEDURA

Is-sistema lingwistika applikabbli għall-appelli kontra d-deċiżjonijiet tat-Tribunal tas-Servizz Pubbliku tal-Unjoni Ewropea

Data meta ġie kkonsultat il-PE

Kumitat responsabbli

Data tat-tħabbir fis-seduta plenarja

Data tal-ħatra

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali


dwar il-proposta għal regolament tal-Kunsill fuq is-sistema komuni għall-kummerċ fl-ovalbumin u l-lactalbumin (verżjoni kodifikata)

Kumitat għall-Affarijiet Legali

(Kodifikazzjoni – Artikolu 80 tar-Regoli ta' Proċedura)

Tifsira tas-simboli użati

* Proċedura ta' konsultazzjoni

maġġoranza tal-voti mitfugħa

**I Proċedura ta' koperazzjoni (l-ewwel qari)

maġġoranza tal-voti mitfugħa

**II Proċedura ta' koperazzjoni (it-tieni qari)

maġġoranza tal-voti mitfugħa, sabiex tiġi approvata l-pożizzjoni komuni

maġġoranza tal-Membri kollha tal-Parlament, sabiex tiġi miċħuda jew emendata l-pożizzjoni komuni

*** Proċedura ta' kunsens

maġġoranza tal-Membri kollha tal-Parlament, apparti fil-każi msemmija fl-Artikoli 105, 107, 161 u 300 tat-Trattat KE u fl-Artikolu 7 tat-Trattat UE

***I Proċedura ta' kodeċiżjoni (l-ewwel qari)

maġġoranza tal-voti mitfugħa

***II Proċedura ta' kodeċiżjoni (it-tieni qari)

***III Proċedura ta' kodeċiżjoni (it-tielet qari)

maġġoranza tal-voti mitfugħa, sabiex jiġi approvat it-test konġunt

(It-tip ta' proċedura jiddependi mill-bażi legali proposta mill-Kummissjoni.)

Emendi għal test leġiżlattiv

Fl-emendi li jsiru mill-Parlament, it-test emendat huwa indikat b' tipa qawwija u korsiva.

Fil-każ ta' atti li jemendaw, il-partijiet li jittieħdu kif inhuma minn dispożizzjoni eżistenti li l-Parlament jixtieq jemenda, imma li l-Kummissjoni ma tkunx emendat, huma indikati b'tipa qawwija .

It-tħassir eventwali li jikkonċerna dawn il-partijiet jiġi indikat kif ġej: […].

Test korsiv normali huwa indikazzjoni għas-servizzi tekniċi li turi partijiet tat-test leġiżlattiv li għalihom qed tkun proposta korrezzjoni bl-iskop li tgħin fil-preparazzjoni tat-test finali (pereżempju, żbalji ovvji jew nuqqasijiet f'verżjoni lingwistika minnhom).

Il-korrezzjonijiet proposti huma suġġetti għall-qbil tas-servizzi tekniċi involuti.

ABBOZZ TA' RIŻOLUZZJONI LEĠIŻLATTIVA TAL-PARLAMENT EWROPEW Error!

ANNESS: OPINJONI TAL-GRUPP TA' ĦIDMA KONSULTATTIV TAS-SERVIZZI LEGALI TAL-PARLAMENT EWROPEW, TAL-KUNSILL U TAL-KUMMISSJONI Error!

(Proċedura ta' konsultazzjoni – kodifikazzjoni)

Il-Parlament Ewropew ,

– wara li kkunsidra l-proposta tal-Kummissjoni lill-Kunsill ( COM(2008)0488 ),

– wara li kkunsidra l-Artikoli 26, 87 sa 89, 132 u segwenti u 308 tat-Trattat KE, skont liema l-Kunsill ikkonsulta lill-Parlament (C6 0334/2008),

– wara li kkunsidra l-Ftehima Interistituzzjonali tal-20 ta' Diċembru 1994 – Metodu ta' ħidma aċċellerat tal-kodifikazzjoni uffiċjali tat-testi leġiżlattivi

ĠU C 102, 4.4.1996, p.

– wara li kkunsidra l-Artikoli 80 u 51 tar-Regoli ta' Proċedura tiegħu,

– wara li kkunsidra r-rapport tal-Kumitat għall-Affarijiet Legali (A6 0510/2008),

A. billi, skont il-Grupp ta' Ħidma Konsultattiv tas-Servizzi Legali tal-Parlament Ewropew, tal-Kunsill u tal-Kummissjoni, il-proposta msemmija għandha kodifikazzjoni ċara tat-testi eżistenti mingħajr xi bidla fis-sustanza tagħhom,

Japprova l-proposta tal-Kummissjoni kif ġiet adattata għar-rakkomandazzjonijiet tal-Grupp ta' Ħidma Konsultattiv tas-Servizzi Legali tal-Parlament Ewropew, tal-Kunsill u tal-Kummissjoni;

Jagħti istruzzjonijiet lill-President tiegħu sabiex jgħaddi l-pożizzjoni tiegħu lill-Kunsill u lill-Kummissjoni.

OPINJONI

GĦALL-ATTENZJONI TAL-PARLAMENT EWROPEW

TAL-KUNSILL

TAL-KUMMISSJONI

Proposta għal Regolament tal-Kunsill fuq is-sistema komuni għall-kummerċ fl-ovalbumin u l-lactabumin

KUMM(2008) 488 finali tad-29.7.2008 - 2008/0155 (CNS)

Wara li kkunsidra l-Ftehima Interistituzzjonali tal-20 ta' Diċembru 1994 fuq metodu ta' ħidma aċċellerat tal-kodifikazzjoni uffiċjali tat-testi leġiżlattivi, u b'mod partikulari l-punt 4 tagħha, il-Grupp ta' Ħidma Konsultattiv, magħmul mis-servizzi legali rispettivi tal-Parlament Ewropew, tal-Kunsill u tal-Kummissjoni, fit-8 u fit-23 ta' Settembru u fis-16 ta' Ottubru 2008 kellu laqgħat iddedikati, fost affarijiet oħra, għall-eżami tal-proposta msemmija hawn fuq, preżentata mill-Kummissjoni.

Waqt l-eżami

Il-Grupp ta' Ħidma Konsultattiv kellu 22 verżjoni lingwistika tal-proposta u ħadem fuq il-bażi tal-verżjoni Franċiża, il-verżjoni lingwistika oriġinali tad-dokument ta' ħidma. tal-proposta għall-kodifikazzjoni tar-Regolament tal-Kunsill Nru 2783/75 (KEE) tad-29 ta' Ottubru 1975 fuq is-sistema komuni għall-kummerċ fl-ovalbumin u l-lactalbumin, il-Grupp ta' Ħidma Konsultattiv, bi qbil komuni, innota dan li ġej.

1) it-test eżistenti tal-Artikolu 1 tar-Regolament (KEE) Nru 2783/75 għandu jerġa' jiġi introdott fil-verżjoni adattata ta' dak l-Artikolu li deher fil-proposta tal-kodifikazzjoni.

B'effett ta' dik il-bidla, it-test tal-Artikolu 1 ikun jaqra hekk:

Kemm-il darba dan ir-Regolament ma jipprovdix mod ieħor, ir-rati ta' dazju fit-Tariffa Komuni Doganali japplikaw għall-prodotti li ġejjin:

Kodiċi NM

Deskrizzjoni

Albumini (inklużi konċentrati ta' żewġ proteini tax-xorrox jew iktar, li jikkontjenu skont il-piż iktar minn 80 % proteini tax-xorrox, ikkalkulati fuq materja niexfa), albuminati u derivati oħrajn tal-albumina:

Albumina tal-bajd:

Oħrajn (li mhumiex xierqa, jew li għandhom isiru mhux xierqa għall-konsum mill-bniedem)

Oħrajn:

Albumina tal-ħalib, inklużi konċentrati ta' żewġ proteini tax-xorrox jew iktar:

Niexfa (pereżempju, f'folji, qxur, biċċiet irqaq, trab)

Oħrajn

2) Kienet rikonoxxuta l-eżistenza ta' diskrepanza ċara bejn il-verżjoni Ingliża tal-Artikolu 3(1) tar-Regolament (KEE) Nru 2783/75, li fiha l-kliem " at the rate of duty laid down in Article 10 ", u l-verżjoni bil-Franċiż ta' dak l-istess paragrafu, li għandu l-kliem " au taux du droit prévu au tarif douanier commun ".

Jidher biċ-ċar li hemm żball fil-verżjoni Ingliża, li għalhekk teħtieġ korrezzjoni.

Il-Grupp ta' Ħidma hu tal-opinjoni li l-verżjonijiet tal-lingwi kollha tal-Artikolu 3(1) tar-Regolament (KEE) Nru 2783/75 għandhom jiġi vverifikat u li għandha tiġi ppubblikata corrigenda tal-verżjoni Ingliża ta' dak il-paragrafu, kif ukoll ta' kull verżjoni ta' lingwi oħra li jista' jkollhom dak l-istess żball.

3) Kienet rikonoxxta wkoll il-preżenza ta' diskrepanza oħra ċara fil-verżjoni Ingliża u f'dik Franċiża tal-Artikolu 4(3).

Anki f'dak il-każ il-verżjonijiet tal-lingwi differenti għandhom jiġu vverifikati u probabbilment ikunu jeħtieġu l-pubblikazzjoni ta' corrigenda.

Għaldaqstant, l-eżami tal-proposta ippermettiet il-Grupp ta' Ħidma Konsultattiv li jikkonkludi, mingħajr oġġezzjonijiet, li l-proposta hi kodifikazzjoni sempliċi tat-testi eżistenti, bla tibdil fis-sustanza tagħhom.

Ġuriskonsult Ġuriskonsult aġent Direttur Ġenerali

PROĊEDURA

Is-sistema komuni għall-kummerċ fl-ovalbumin u l-lactalbumin (Verżjoni kkodifikata)

Data meta ġie kkonsultat il-PE

Kumitat responsabbli

Data tat-tħabbir fis-seduta plenarja

Data tal-ħatra

Data tal-adozzjoni